Txistu | deustuko ikastola\nAdina: LH3-tik aurrera.\nMaiztasuna: Astean behin\nTxistu eskolaz kanpoko ekintza, lehen hezkuntzan 3.mailatik 6.ra eta DBH-n ematen da, astean behineko frekuentziaz talde bakoitzeko, ordubeteko klaseak direlarik eta 45minutoko klaseak,ikasle kopuru arabera. Talde bakoitzeko 3-4 ikasle batzen dira, taldearen arabera.\nKlaseotan beharrezkoak izaten dira batetik eta bereziki, Txistua edo Poxpolina eta abestien fitxen fotokopiak.\nAbestiak nik egindako transkribaketak dira eta ere errepertorio tradizionaletik atera.\nPartiturak irakurtzea.(klabea, alterazioak, tempo, errepikapenak, intonazioa….)\nEuskal errepertorioa lantzea (Kantak eta dantzak).\nGaur egungo musikatik ateratzen diren melodiak jotzea.\nTresnaren eskala kromatikoa eta artikulazioak menperatzea.\nErabiltzen den metodología\nLehenengo denok batera abestia abestea.\nBukatzeko denok batera jotzea , bi ahotzez izan ahal bada.\nIrakaslea: Xabier Urrutikoetxea\nTxistua Bilboko musika eskolan ikasi nuen 10 urtez. Arantzarte Dantza Taldean (Igorre) txistulari nagusia naiz. Leku askotan eta Europako festibal garrantzitsuenetan jo dut.(Frantzian, Alemanian, Italia…). Beste soinu-tresnak ere ikasi eta jotzen ditut, bateria eta gitarra. Bateria eta txistu irakaslea naiz Astrapalean Musika Eskolan (Igorre) eta MS School-en (Getxo)


Asteon zientzia begi-bistan #284 - Zientzia Kaiera\nClimate Transparency GKE gobernuzko kanpoko erakundeak Brown to Green (marroitik berdera) txostenean argi utzi du: tenperaturaren igoera hiru gradukoa izango den egoera baterantz doa planeta. Eta horri aurre egiteko beharrezkoa da G20 taldeko herrialdeen konpromisoa. Izan ere, iazko datuak kontuan hartuta, herrialde horietan guztietan areagotu egin zen berotegi gasen isurketa.\nLorea Floresek, Greenpeaceko Hego Euskal Herriko koordinatzaileak, dio klimaren eta krisi ekologikoaren ikuspegitik mundua larrialdi egoeran dagoela. Halaber, Berriak egin dion elkarrizketa honetan azpimarratzen du herritarren artean kontzientzia gero eta handiagoa dela baina “benetako konpromisoak” falta direla\nElhuyar aldizkariak jakinarazi duenez, Jose Migel Barandiaranek Dimako Axlor haitzuloan 1967-1974an egindako indusketaren aztarna paleontologikoak berraztertu ditu UPV/EHUk zuzendutako ikertalde batek. Ikerketan bi ondorio nagusi atera dituzte: batetik, maila arkeologiko desberdinetan berreskuratutako neandertalen lau aztarna aztertu eta aurkeztu dituzte. Bestetik, gaur egun Bilboko Arkeologi Museoan dauden Axlorreko hortzak berraztertu dituzte, eta frogatu dute, neandertalenak zirela uste zuten arren, gure espeziearenak direla.\nUPV/EHUko ikertzaileek ingurune lehiakorretako biodibertsitateari buruzko nazioarteko ikerketa batean parte hartu dute. Ikerketan frogatu dute aztertutako animalia eta landare espezie urrien kasuan % 90ak elkarte modukoak eratzen dituztela aurrera egiteko. “Ghettoetan” antolatzeko modu hori espezie arraroen iraupenaren baitan egon liteke.\nLurrean izan diren oxigeno mailaren gorakada handiak azaltzeko eredu berria plazaratu dute ikertzaileek. Orain arte, oxigenoaren gorakada azaltzeko bi teoria zeuden indarrean: batek dio bizidunak izan zirela oxigenazioa ahalbidetu zutenak. Besteak, sumendien eta iraultza tektoniko handien ondorio dela. Orain hirugarren bat daukagu: oxigenazio gertaera horiek jazo ziren fosforoaren, karbonoaren eta oxigenoaren zikloen artean sortzen diren berrelikadurei esker.\n2021etik aurrera, Frantziako Gizarte Segurantzak produktu homeopatikoak ordaintzeari utziko dio. Progresiboa izango da prozesua, Berriako artikuluan zehazten denez: orain arte, bere gain hartu du produktu horien kostuaren %30, eta aurten %15era jaitsiko da. Hego Euskal Herrian homeopatiak ez du inolako diru laguntzarik jasotzen. Are gehiago, Espainiako Gobernuko Osasun Ministerioak osasuna sasizientziatik babesteko plan bat aurkeztu zuen.\nGibeleko minbizia ari da ikertzen Amaia Lujanbio New Yorkeko Mount Sinai ospitalean. Zehazki, gibeleko minbizia duten gaixoen mutazioak berregiten ari dira saguetan, ikertzeko eta tratamenduak aurkitzen saiatzeko. Hamar urte daramatza New Yorken eta duela bost urtetik du laborategia. Lujanbiok azaltzen du zer aztertzen ari diren: “Gibeleko minbiziaren hamabost ereduko bilduma moduko bat daukagu, eta eredu bakoitza ikertzen ari gara. Sekulako lana da, baina ikasten ari gara saguetan ere mutazio ezberdinak baldin badituzte tumoreak ere ezberdinak direla”.\nDepresioari buruzko ikerketek urrats ugari eman dituzte. Egin diren azkenekoek erakutsi dute estresak eta depresioak neuronen atrofia eta galera eragiten dutela, eta horrekin batera kortex eta sistema linbikoaren bolumena murrizten dela. Depresioari buruzko azkeneko ikerketa preklinikoek eta klinikoek agerian jarri dute ketaminak eragin antidepresibo harrigarriak dituela, azkarrak eta iraunkorrak. Ebidentzia hauek farmako antidepresibo berrien bilaketa berpiztu dute.\nLorea Zumeta ikertzaileak txikitatik izan ditu gustuko matematikak. Halere, matematikako gradua aukeratu zuenean ordura arte ikusitakoarekin ez zeukala antz handirik antzeman zuen. Hark dioenez, “ordura artekoa baino abstraktuagoa” izan zen. Gradua amaituta, master bat egin zuen Bartzelonan eta bioestatistikan espezializatu zen. Horren ondotik, BCAMen ikertzaile laguntzaile izateko aukera sortu zitzaion. Bertan, kirol-lesioak modelizatzeko tesia egiten dabil eta lanaren helburua da ulertzea nola sortzen diren lesioak, eredu estatistiko bat erabilita.\nArgitalpen-data: 2020/01/05 · Atala: Dibulgazioa, Zientzia begi-bistan\nAsteon zientzia begi-bistan #211\nAstrofisika Energia handiko neutrinoen lehen iturria aurkitu dutela kontatzen dute Elhuyar aldizkarian. Blazar bat, ezagutzen den lehena, da iturria eta […]


Diseinua eta Komunikazioa - Errotik\nBerdintasuna helburu duen komunikazio-estrategiak diseinatzen ditugu. Eskaintzen ditugun zerbitzuen artean, honako hauek nabarmentzen dira:\nWeb orriak munduarekiko gure erakusleihoak dira, eta garrantzitsua da ahalik eta eskuragarrienak eta inklusiboenak izatea. Horregatik, Errotik-eko programatzaileek konpromezua hartu dute zure webgunea ikuspegi feminista batetik sortzeko, argitaratuko diren testu, irudi eta bideoetarako aholkuak eskainiz.\nSare Sozialen eta komunikazioaren planak\nIrudi publikoaren diagnostiko eta analisiak egiten ditugu. Plan pertsonalizatuak eta protokoloak egiten ditugu, erakundearen beharren arabera, genero-ikuspegitik eta jardunbide egokietatik abiatuta.\nAholkularitza Sare Sozialetan\nSare Sozialetan hobeto komunikatzeko tresnak ematen ditugu. Erakundearen irudia sortzeko edo aldatzeko prozesuetan laguntzen dugu, inklusibotasuna eta ekitatea ardatz hartuta.\nKomunikazioan eta hizkuntza inklusiboan trebatzea\nHizkuntzan sexismoa identifikatzeko tresnak eskaintzen ditugu. Horretarako, sexismoa sostengatzen eta iraunarazten duten egitura eta dinamiketan sakonduko da, eta emakumeen eta gizonen arteko berdintasuna eta estereotiporik gabeko irudien transmisioa sustako dira.


Txerloia futbol zelaia berritzeari ekin dio Azkoitiak. Noticias de Gipuzkoa\nTxerloia futbol zelaia berritzeari ekin dio Azkoitiak\nPintaketak eta harmaila aldaketa egin ondoren, aterpea eraiki eta txarteldegia aldatuko dira\nEregi - 2018(e)ko otsailaren 25a, igandea - 06:03etan eguneratua\nTxerloia futbol zelaia eraberritzen hasi dira Azkoitian. Hala, azken asteetan harmailak aldatu dituzte;lehengo egurrezko ohol zaharrak bizkarraldea duten banakako eserlekuengatik ordezkatu dira eta gainera, Anaitasuna klubeko koloreei keinua eginez, 708 jarleku gorri eta urdin jarri dira.\nAzkoitia - Lan hauekin batera, zelaiaren itxitura ere berritu da, eta garbiketa eta pintaketa lanak burutu dira. Harmailetako barandak gorri-urdinez margotu dira, harmailetako horma konpondu eta gero, zuriz margotu dute, eta sarreretako ateak ere gorri-urdinez margotu dira. Segurtasun neurriak betetzeko, berriz, eskailera gehiago jarri dira harmailetan. Horrez gain, ura harmailetatik behera isurtzeko metalezko tutuak jarri dira, eta Txerloia inguratzen dituzte hesiak berritu dira. “Egungo araudira egokitzeko egin dira lanak eta erosotasunean ez ezik, koloreetan ere irabazi egin du”, agertu du Udalak.\nAnaitasuna klubeko lehendakari den Pedro Urdapilleta “pozik” agertu da lanekin, izan ere, zuzendari-tzan sartu zirenean instalakuntzak hobetzen joatea jarri zuten helburu bezala. “Eta Udalaren eskutik hobe-tzen joan gara eta uste dut pauso garrantzitsuena orain eman dugula. Hemen 3. mailakoek, neskek, jubenilek eta erregionalekoak joka-tzen dutela ikusita, garrantzitsua da aldaketa. Segurtasun aldetik ere eskailerak gehitu dira, kontutan hartu behar da adineko jendea ere etor-tzen dela. Euskal Herri osotik etor-tzen direnek ikusiko dute futbol zelai ederra dugula”.\nTxerloiko lanak, ordea, ez dira amaitutzat eman, izan ere, beste bi esku-hartze aurreikusten dituzte Udalak eta Anaitasunak. Batetik, estalitako gune bat eraiki nahi da sarreran eta bestetik, markagailu ingurua ere estalpe batekin babestuko da jarraitzaileentzat. Txarteldegia ere zelairako sarrerara gerturatuko da eta markagailu elektronikoa ezarriko da. Bigarren fase honetan egingo diren obra hauen-tzat ez da oraindik exekuzio eperik itxi.\nAzkoitiko Udalak jakinarazi duenez, dagoeneko egin diren eta egiteko dauden lan guztiak batuta, 100.000 euroko aurrekontua dute obrek. - Eregi


Nafarrarendako Tren Publiko eta Sozial (TPS) proposamenaren aurkezpen egutegia | Sustrai Erakuntza Fundazioa\nes 18 Ira 2017 - Audio eta bideo, Prentsa oharrak, Prestazio Handiko Trena (AHT)\nHona hemen Nafarroako herrialde ezberdinetan (Sakana, Iruñerria, Erdi Aldea, eta Erribera) eginen dugun TPS proposamenaren aurkezpen guztien egutegia (hitzordu berriak ailegatzerakoan berrituko dugu). Martin Zelaiaren elkarrizketa bat entzun dezakezu ere (bideo)…Jakinen duzuen bezala, gaur egungo trenbide baliabideak ahal bezain beste baliatu eta hobetzea da gure proposamenaren ardatza, Nafarroako egiazko beharrera egokituz…\nUrtarrilaren 17a asteazkena, 19:00, Civivox Rotxapea, Pamplona-Iruñea (Landarendako).\nUrtarrilaren 18a osteguna, 19:30, Itzako udaletxea, Erize Itzakoa.\nUrtarrilaren 26a ostirala, 19:00, Orkoiengo Gizarte Etxea.\nOtsailaren 2a ostirala, 20:00, Iturmendiko udaletxea.\nOtsailaren 3a larunbata, 18:00, Bakaikuko udaletxea.\nOtsailaren 6a asteartea, 19:00, Lakuntzako udaletxea.\nOtsailaren 7a asteazkena, 19:00, Ororbiako Kulturgunea.\nOtsailaren 8a osteguna, 18:00, Etxarri Aranazko Kultur Etxean.\nOtsailaren 10a larunbata, 17:00, Arruazuko udaletxea.\nOtsailaren 14a asteazkena, 19:00, Urdiaingo udaletxea.\nOtsailaren 15a osteguna, 19:30, Olaztiko Kultur Etxean.\nOtsailaren 16a ostirala, 19:00, Uharte Arakilgo udaletxea.\nOtsailaren 17a larunbata, 18:00, Arbizuko Argibide Elkartea.\nOtsailaren 21a asteazkena, 10:00, Altsasuko AEKn.\nOtsailaren 21a asteazkena, 19:00, Altsasuko Gure Etxea Kultur Etxean.\n← Sustrai Erakuntzak Nafarroarentzat Tren Publiko eta Sozial (TPS) baten proposamena aurkeztu du Sustrai Erakuntzak datorren larunbatean Tafallan trenaren defentsan egingo den manifestaziora deitzen du →


Odolaren funtzioak | Wikiteka, apuntes, resúmenes, trabajos y exámenes de Secundaria, Bachiller, Universidad y Selectividad\nEscrito el 19 de Mayo de 2009 en vasco con un tamaño de 2,62 KB\nGiza odolak bi osagai mota ditu: atal likidoa, plasma deritzoguna; eta hainbat motatako odol-zelulak, plasma barreiatuta.\nPlasma:kolore horixka duen likidoa da eta %90 urez osatuta dago. Bertan substantzia mota sko daude disolbatuta: hainbat proteian, gluzido. Lipido , gatz mineral eta gas (oxigenoa, karbono dioxidoa eta nitrogenoa)\nOdol-zelulak: hiru motakoak dira: globulu gorriak, globulu zuriak eta plaketak. Bizkarrezur-muin gorriko zelula amaetatik eratorritakoak dira.\nGlobulu gorriak: ahurbiko zelula txikiak dira, nukleorik gabeak. Elastikoak eta deformagarriak dira, eta horrek kapilarrik meheenak ere ahalmena ematen die. Kolore gorriak barruan duten hemoglobina ematen die. Bere funtzioa , oxigenoa banatzea eta karbono dioxidoa kamporatzea da.mm kubiko bakoitzeko 4,5-5,5 milioi gobulu gorri dituzte auda odol guztiaren %45\nGlobulu zuriak: globulu goriak baino zelula handiagoak, eta nukleodunak. 5 motatkoak daude: neutrofitoak, eosinofiloak, basofiloak, linfozitoak, monozitoak eta megakariozitoak. Guztiak gure organismoa infeczioes babesteko balio dute . 5000-9000 mm kubikoko.\nPlaketak: megakariozitoetatik eratorritako zelula zatiak dira, nucleo gabeak. Odolaren koagulazioan parte artzen dute parte. 150000-30000 artean mm kubikoko.\nNutrizioa,arnasketa,babesa eta erregulazio termikoa.\norganismorako toxikoak izango liratekeenak, kantitate handian metatuz gero. Beraz nahitaezkoa da oriek kamporatzea. Hondakin-substantzia horiek zeluletatik odolera igarotzen dira lehendabizi, eta odoloak iratiz organoetara eramaten ditu gero, organook kampora bidal ditzaten. Metabolismo zelularraren ondorioz sortu eta odolak garraiatzen dituen hondakin-substantziak kamporatzeko prozesua da iraizketa.\nGiltzurruna: sabel barrunbean atzealdean eta bizkarrezurrane alde banatan kokatuta dauden 2 organo dira. Bertan odola iragazten da; odola iragazten da. Orren ondorioa gernua da.\nGernubideak:gernua giltzurruntik kamporantz garraiatzen duten hodiak dira. Ureterrek, gernu-maskuriak eta uretrak osatzen dute.\nBeste iraitz organo batzuk.\nBirikiak arnasketa sortzen den karbono dioxidoa kamporatzen dute\nGibela: digestioaren eta zenbait botika hartzearen ondorioz sortzen diren hondakinak kamporatzen ditu\nIzerdi guruinak:larruazalean dauden guruin exokrinoak dira. Izerdia sortzen dute, izerida urez eta odol kapilarretako hondakin-substantziaz osatutako likidoa.\nodolaren funtzioak arnasketa odolaren osagaiak eta bere funtzioak plasma odola odolaren zelulak zelulak globulu gorriak gernu-maskuriak iraizketa iratiz sistema IZERDI GURUINAK odolaren osagaiak MASKURIAREN FUNTZIOAK PLAKETAK iraizketa sistema odola funtzioa iraizketa prozesua odol zelula kamporatze sistema odolaren funtzioak odolaren plasma globulu zuriak odol zelulen funtzioa


Arimaren etorkizuna | Katakrak\nEstandar emozionalen sorrera\nTraducción de Danele Sarriugarte\n12’5 x 19 cm\n«Emozioak loturik omen daude trebezia profesional eta pertsonalekin, eta uste hori ezin hobeto islatzen da "adimen emozionalaren" nozioan, zeina asko zabaldu baita. «Adimen emozionala» izeneko nozioak, hain zuzen ere, esplizituki lotzen ditu norberaren emozioen kudeaketa, errendimendu ekonomikoa eta arrakasta soziala. Nozio horren arabera, norberaren osaketa emozionala, nahiz eta subjektiboa izan, objektiboki neurtu daiteke, eta, ondorioz, jendea konparatu daiteke, beren gaitasun emozionalen arabera.»\n«Sarriugartek berak itzulketaren enkargua jaso zuenean ere gauza bera pentsatu zuen. "Arimaz?". Ordea, "berehala" ohartu zen "bazegoela zer esan".»\n«Eva Illouzen bi testu argitaratu ditu Katakrakek; arimaren eta psikearen arteko aldeei buruzkoa bata, eta estandar emozionalen gainekoa bigarrena.»\n«Lehen begi-kolpean, zenbait irakurlerentzat harrigarri samarra izan daiteke aurrneko testuaren izenburua, 'Arimaren etorkizuna'. Bi kontzeptu alderatzen ditu hor Illouzek, arima eta psikea. Bien arteko zazpi diferentziak argitzen doan heinean ikusiko du irakurleak idazlea ez dabilela mundu abstraktuetan...»\nDanele Sarriugarteri elkarrizketa.\n«Bi testu indartsu Danele Sarriugarteren itzulpenarekin eta Patricia Amigoten hitzaurrearekin»\n«Illouzen galdera da zer metafora darabilgun banaketa horren alderdi bakoitza ulertzeko eta metafora bakoitzak zer botere erlazio abiarazten dituen.»\nIbai Atutxa, ARGIA\nEva Illouz-ri buruz\nSoziologoa eta idazlea da. Emozioak, artea, kultura herritarra eta kapitalismoa aztertu ditu ikuspegi marxista batetik. Paris X Unibertsitatean egin zituen literatura eta soziologia ikasketak. Gaur egun Jerusalemgo Unibertsitateko irakaslea da Soziologia eta Antropologia Departamentuan. Bere lanak 10 hizkuntzetara itzuli dira. Hau da euskarara ekarritako bere estreinako lana.


Denboraldiari begira Gorka Zubizarretaren taldea - CD Anaitasuna\nDenboraldiari begira Gorka Zubizarretaren taldea\non 2020 Urria 12\n3-1 irabazi zuten pasa den larunbatean eta maila polita erakutsi zuten beste urte batez Euskal Ligan jokatuko duten neskek.\nAzaroaren 1ean hasiko da Emakumezkoen Euskal Liga eta pixkanaka ari da forma hartzen taldea.\nAzken urteetan ikusi izan dugun bezala, baloia atzetik ateratzen saiatu ziren gorrixek eta atzelarien bizkarrera botatako baloiekin lortu zuten aukerak sortzea abiadura aprobetxatuz.\n16. minutuan jarri ziren aurretik gorrixek Eneritz Jauregiren golarekin. Azpeitiarrek presio altua proposatu zioten eta jende asko pilatzen zuten aurrean, honek, baloia atzetik ateratzera zailtzen zuen baina proba polita izan zen eta ideia berdinarekin jarraitu zuten. Eneritzen golaren ostean, egon ziren aukera gehiago baina atsedenaldirarte emaitza berdinarekin jarraitu zuten.\nBigarren zatian ia hamaikako osoa aldatu zuen Zubizarretak. Jokalariak aldatu arren partidaren dinamika berdina izango zen eta azken hamabost minutuak arte ez zen markagailua mugituko. 75.nean Irantzuren erdiraketa zuzenean barrura sartu zen eta 80an, Oihane Ucinek aldaratze bat aprobetxatuko zuen ate aurrean baloia sarera bultzatzeko.\nPartida amaitzeko 5 minutu faltan, Lagun Onakek distantzia murrizteko gola egingo zuen.\nItxura ona eman zuen taldeak larunbatean eta datorren astean aurredenboraldiarekin jarraituko dute neskek Zarautzen kontra jokatuko duten lagunartekoan.


Sillans - Wikipedia, entziklopedia askea.\nAndré GAY (2014-2020)\n45° 20′ 27″ N, 5° 23′ 20″ E / 45.340833333333°N,5.3888888888889°E / 45.340833333333; 5.3888888888889Koordenatuak: 45° 20′ 27″ N, 5° 23′ 20″ E / 45.340833333333°N,5.3888888888889°E / 45.340833333333; 5.3888888888889\nBévenais, La Frette, Le Grand-Lemps, Izeaux, Plan eta Saint-Étienne-de-Saint-Geoirs\nSillans Frantziako udalerri bat da, Isère departamenduan dagoena, Auvernia-Rhône-Alpeak eskualdean. 2013an 1.767 biztanle zituen.\n2007an Sillans udalerrian erroldatutako biztanleak 1.767 ziren. Familiak 656 ziren, horien artean 141 pertsona bakarrekoak ziren (47 bakarrik bizi ziren gizonak eta 94 bakarrik bizi ziren emakumeak), 211 seme-alabarik gabeko familiak ziren, 273 seme-alabak dituzten bikoteak ziren eta 31 seme-alabak dituzten guraso-bakarreko familiak ziren.\n2007an 727 etxebizitza zeuden, 654 familiaren etxebizitza nagusia ziren, 31 bigarren erresidentzia ziren eta 42 hutsik zeuden. 640 etxeak ziren eta 81 apartamentuak ziren. 654 etxebizitza nagusietatik 535 bere jabearen bizilekua ziren, 110 alokairuan okupaturik zeuden eta 9 doan lagata zeuden; 12 etxek gela bat zuten, 20 etxek bi zituzten, 56 etxek hiru zituzten, 184 etxek lau zituzten eta 383 etxek bost zituzten. 525 etxek euren parking plaza propioa zuten azpian. 248 etxetan ibilgailu bat zegoen eta 353 etxetan bat baino gehiago zituzten.\nSillans udalerriko biztanleria-piramidea 2009an .\n2007an lan egiteko adina zuten pertsonak 1.131 ziren, horien artean 868 aktiboak ziren eta 263 inaktiboak ziren. 868 pertsona aktiboetatik 820 lanean zeuden (447 gizon eta 373 emakume) eta 48 langabezian zeuden (13 gizon eta 35 emakume). 263 pertsona inaktiboetatik 105 erretiraturik zeuden, 82 ikasten zeuden eta 76 "bestelako inaktibo" gisa sailkaturik zeuden.\n2009an Sillans udalerrian 685 unitate fiskal zeuden, 1.894,5 pertsonek osaturik. Pertsona bakoitzeko diru-sarrera fiskalaren mediana urteko 19.125 euro zen.\n2007an zeuden 68 komertzioetatik, 1 erauzte enpresa zen, 4 janari enpresak ziren, 9 bestelako produktu industrialen fabrikazioko enpresak ziren, 15 eraikuntza enpresak ziren, 12 ibilgailuen saltze eta konpontze enpresak ziren, 4 garraio enpresak ziren, 1 ostalaritza eta jatetxe enpresa zen, 4 finantziazio enpresak ziren, 3 higiezinen enpresak ziren, 5 zerbitzu enpresak ziren, 6 administrazio publikoko enpresak ziren eta 4 «beste zerbitzu jarduera batzuk» multzoan sailkatutako enpresak ziren.\n2009an zeuden norbanakoentzako 22 zerbitzu publikoetatik, 1 posta bulegoa zen, 3 ibilgailuen konpontzeko eta nekazaritza tresnetako lantokiak, 3 igeltseroak, 1 margolaria, 5 zurginak, 1 iturgina, 2 argiketariak, 1 eraikuntza enpresa, 2 ile apaindegiak, 1 jatetxe eta 2 higiezinen agentziak.\n2009an zeuden 5 establezimendu komertzialetatik, 2 okindegiak, 1 harategi zen, 1 zapata-denda zen eta 1 drogeria zen.\n2000. urtean Sillans udalerrian 28 nekazaritza-ustiategi zeuden, 768 hektarea erabiltzen.\nWikimedia Commonsen badira fitxategi gehiago, gai hau dutenak: Sillans\nOrriaren azken aldaketa: 23 martxoa 2019, 12:02.


Errusian autoritarismoa indartuz doa – Euskal Herria ★ Donbass Elkartasun Komitea\n“Jeltsinek garai batean eta Putinek orain, alternatiba bakarra dute oraingoz: Alderdi Komunista, nahiz eta hedabide askok ezkutatu nahi izan duten.”\n2020an Errusiako sistema politikoak trantsizio bat hasi zuen lehen ministroa aldatuz eta erregimena erreformatuz. Sobietar Batasuna erori osteko etapa itxi eta berri bat irekiko da. Ez dakigu oso ondo nola bukatu den trantsizioa, baina abian da eta Vladimir Putinek eta Errusia Batuak garbi dute diseinua eta garapena erabat kontrolpean izan nahi dutela, ez daude prest arauak eta lehia-esparrua inorekin negoziatu eta partekatzeko.\nErrusian hauteskundeek izaera plebiszitarioa dute, hau da, botere politikoak bere jarduerarekiko babesa neurtzeko baino ez dute balio. Baina, funtzio hau desagertze bidean da. Inkestek eta kale-giroak garbi adierazten zuten gobernuaren politikekiko atsekabeak nabarmen egin zuela gora, besteak beste, nekezia sumatzen zelako azken urteetako atzerakada ekonomiko leun baina iraunkorragatik.\nHalere, 2021eko Dumarako hauteskundeen emaitzak Errusia Batuaren historiako hirugarren emaitzarik hoberenak izan dira, %49,8ko babesa eskuratuz, eta bigarren hoberenak eserlekuei begiratuta, 450 diputatuetatik 324 lortuz. Iruzur salaketak ugaldu egin dira, bereziki Moskun, boto elektronikoaren erabilera kaotikoak emaitzetan eragin dituen aldaketengatik gobernuko alderdiaren mesedetan. Kaltetu nagusia Alderdi Komunista izan da, igoera handiena izan duen alderdia den arren, bere espektatibetatik urrun geratu da emaitzetan, bereziki eserleku kopuruari dagokionean. Komunistak kalera atera dira ustezko iruzurra salatzera, baina protestak handituz joan diren heinean, alderdiaren buruzagitzak pauso bat atzera eman du gobernuarekin duen gatazkaren tentsioa ez handitze aldera. Erabakiak komunistak erdibitu ditu, Moskukoek protestan jarraitzea erabaki dutelako.\nPutinek, 1990eko hamarkadako anabasaren ondoren, estatuaren egiturak berregin zituen eta garapen ekonomikoa ekarri zien errusiarrei. Baina 20 urteren ostean urrun geratzen dira Boris Jeltsin presidente ohiaren garai latzak, are gehiago herritar askok ez zituztenean bizitu. Horregatik, erregimen politikoaren legitimazio urradura handituz doa bi fronte desberdinetatik: alde batetik, egoera ekonomikoagatik eta erreforma neoliberalengatik sufritzen ari diren klase apalenetatik; eta, bestaldetik, hirietako klase ertain liberaletatik. Bakoitzak agenda oso desberdinak ditu, eta horrek zaildu egiten du Kremlinak eman dezakeen erantzuna atsekabea baretzeko. Izan ere, bi sektore horiek duten puntu komun bakarra da Putinek ordezkatzen duen boterea kentzeko gogoa. Gauzak horrela, Errusia Batuak hartu duen bidea da erregimena itxi eta autoritarismoan sakontzea. Honek, ezinbestean, oposizioen arteko elkarlan hasiberria sakonduko du.\nOposiziok ez du lan erraza. Kremlinak indartu egingo du atzerriko mehatxuaren argudioa autoritarismoa sendotu eta oposizioa kanpo interesen zerbitzura dagoela salatzeko. Horrelako jarrerak ohikoak bilakatu dira Mendebaldeko herrialdeetan, nahiz eta atzerriko esku hartzeak eta erasoak oso txikiak izan. Gurean gauzak horrela badira, pentsa Kremlinak nola erabili dezakeen argudio hau Errusiak pairatzen dituen esku hartze amaigabe eta eraso bortitzekin. Moskuren gaineko Mendebaldearen presioak herrialdearen ekonomia eta gobernuaren legitimazioa higatzen du, baina aldi berean, gobernuaren autoritarismorako joera berrindartuaren arma nagusia bilakatzen da. Bitartean, Jeltsinek garai batean eta Putinek orain, alternatiba bakarra dute oraingoz: Alderdi Komunista, nahiz eta hedabide askok ezkutatu nahi izan duten.


10. gaia by Cristina Odriozola - issuu\nMAIALEN BELTRAN GARAZI ARANGUREN\n1.EUSKARA GIZARTEAN \nEUSKARA DIKTADURAPEAN: – Frankismoak, gerra bukatu zenean, euskara debekatu egin zuen. – Ezin zen euskaraz hitz egin, eskolan, prentsan, literaturan, herriko plazan... – Euskal izenak debekatu egin ziren. – Herritarrek gaztelaniaz hitz egiteko agindua zuten\nISILTASUNA HAUTSIZ: – Gerratik erbestera joan behar izan zuten euskaldunek. – Euskal herritik urrun eutsi zioten euskararen garrari. – Honi esker : • • • • •\nArgitaletxeek euskarazko aldizkariak sortu. Euskarazko herri – irratiak sortu. Euskaraz liburuak idatzi. Bertsolariak plazetara itzuli. ...\nEUSKARA BATUA, AZKENIK: – 1968an, mendeetan zehar hainbat euskalzaleek egindako eskaria egia bihurtu zen: • Euskaltzaindiak euskara batuaren arauak ezarri zituen, Arantzazun egindako bileretan.\n– Euskara batua euskaldun guztiek elkar ulertzeko tresna da. – Euskara batua gure hizkuntza modernizatzeko ezinbestekoa izan zen.\nGAZTE –LITERATURA \nZer da? – Literaturaren adar bat da, 12-17 urte bitarteko irakurleentzat pentsatua. – Ezaugarriak: • Gazteen eta nerabeen gustoko gaiak jorratzen dituzte. • Pertsonaiak batez ere protagonistak, irakurleen adin berekoak izan ohi dira. • Estilo aldetik arinak dira • Itsurari dagokionez liburuek azal erakargarria izaten dute, barruan, irudiak dauzkate sarritan.\nGAZTE LITERATURAREN BILAKAERA \nXIX. Mendearen amaieran, nerabezaroa bizitzako aro berezitzat hasi zenetik, sortu ziren adin horretako irakurleentzat espresuki egindako lanak. Idazlan batzuk: – – – – –\nDaniel Defoeren Robinson Crusoe (1719) Jonathan Swiften Gulliverren bidaiak (1726) Robert Louis Stevensonen (Altsor Uhartea, 1883) Mark Twainen (Tom Sawyerren Abenturak, 1879) XX.mendean 2. Erdialdean, errebeldea (1967)\nGAZTE LITERATURAKO ZENBAIT GENERO \nZenbait Genero: – Psikoliteratura: Irakurle gazteen arazo pertsonalei dagozkien liburuek osatzen dute. – Errealismo kritikoa: Azken urte hauetan asko landu da literatura-korronte hori, eta gaur egungo munduaren arazoak aurkezten dizkio irakurleari. – Umorea: Generoa baino gehiago, karrera bat da, eguneroko bizimodua egilearen ikuspuntu ironikoaren arabera aurkezten digu. – Abenturak: Genero nagusia osatzen dute, barruan kontakizun fantastikoak eta zientzia fikzioa ere biltzen dute. – Misterioa eta Beldurra: Polizia – eleberriek eta beldurrezko kontakizunek osatzen dute genero hori.\nROALD DALH ď Ž\nNovergiarren semea eta galestarra jaiotzez (19161990). Gazterik, afrikara joan zen eta bigarren mundu gerran parte hartu zuen, hegazkin istripu baten ondoren idazten hasi zen. Helduentzako eleberriak eta ipuinak, zinemarako gidoiak eta, batez ere, haurrentzako eta gazteentzako literatura.\nQUENTIN BLAKE ď Ž\nIlustratzaile, marrazkilari eta idazle paregabea da.Oso ospetsua da haur literaturan bere ilustrazioengatik. Roald Dalhen eta Michael Rosenen lanak ez ziren ezer izango bere ilustraziorik gabe.\nJASONE OSORO  \nElgoibarren jaio zen 1971n. Kazetaria eta gidoilea da eta komunikabideetan egiten du lan. Helduentzako ipuinak eta eleberri bat idatzi ditu. Gainera, gazteentzako hiru liburu idatzi ditu: Jara; Jara,biak eta bikoteak; Jara Bartzelonan.\nGAZTEENTZAKO EUSKAL LITERATURA ď Ž\nBizenta Mogelen Ipuin onac (1804) alegi bilduma argitaratu zenetik xx. Mendearen hasiera arte ez zen haur eta gazte literaturan emitzak ikusteko aukerarik izan. 1927tik aurrera,1936an euskera debekatu zenetik 1965. Urtera arte ez zen ezer idatzi euskaraz arlo honetan.\nIdazle batzuk: – Gregorio Mujikaren, Pernando Amezketarra liburua (1927). – Marijan Minaberriren, Xoriak kantari (1965). – Anjel Lertxundiren, Tristeak kontsolatzeko makina (1981). – Bernardo Atxagaren, Chuck Aranberri dentista baten etxean (1982). – Mariasun Landaren, Txan Fantasma (1984). – Beste batzuk: • Joanes Urkixo, Manu Lopez Gaseni, Miren Agur Meabe eta Arrate Egaña.\n10. gaiari buruzko lana.


Lan taldea - GOIEKI · Goierriko Garapen Agentzia ·\nGoiekiko lantaldea multidisziplinarra da, jakintza ezberdinak bateratuz esparru ezberdinetan eskualdearen garapena bultzatzea helburu duena. Hainbat arlotan egituratzen bada ere, sailen arteko lankidetza erabatekoa da eta taldeko kide ezberdinen ezagutza eta know how-a jartzen dira eskualdeko eragileekin (udal erakundeak, enpresak, gizarte-eragileak, ikastetxeak, herritarrak, ...) lankidetzan gauzatzen diren proiektu guztien zerbitzura.\nTelefonoa: 943 16 09 70\nGoierriko industria sektoreari bere garapen prozesuetan (lehiakortasuna, internazionalizazioa, berrikuntza, lankidetza, ...) laguntza eskaintzea du helburu\nTelefonoa: 943 16 00 40\nEskualdeko ekintzaileei euren negozio ideia eta enpresa ekimen berriak aurrera eramaten laguntzeko aholkularitza zerbitzua da\nTelefonoa: 943 16 18 31\nEskualdeko turismo baliabide eta jarduerak planifikatu, koordinatu eta sustatzea du helburu.\nTelefonoa: 943 16 18 23\nGoiekirekin komunikazio gaiak jorratzeko, jarri gurekin kontaktuan\nTelefonoa: 943 16 15 37\nEskualdeko 18 udaletxeei jasangarritasunaren inguruko aholkularitza eskaini eta baterako proiektuen lanketan laguntzeko.\nEskualdeko gizarte-eragile eta gizarte arloko jardueren koordinazioaz eta dinamizazioaz arduratzen da.\nZer da Goieki?


Gure gama - Etagtron, Inc.\nEtagtron soluzio hornitzaile berritzaile bat da, merkatariei hazten laguntzeko konpromisoa hartzen duena.\nRF-rekin detekzio-tarte zabala eskaintzen du eta normalean kanpoko interferentzia elektronikoen aurrean gutxiago izaten da. AM maizago ikusten da arropa arropa saltoki txikietan eta handietan, saltoki handietan, brikolaje dendetan, denda elektronikoetan eta produktu farmazeutikoetan, non produktuek osagai metalikoak dituzten. haien ontziak.\nRF ezin hobea da ontziratutako produktuen bolumen handia duten txikizkako merkatariei, etiketa itsasgarri eta lauen erosotasuna dela eta. Horrek egiten du RF supermerkatu, beherapen denda, botikari eta bideo dendetarako aukeratutako sistema. Horrek esan nahi du RF batzuk berritzea. RFID bidezko EAS sistemak bere erabilera arropa dendetan duela gutxi hazi dela esan nahi du.\nRFID teknologiak datuen bilketa automatizatzen du eta gizakien ahalegina eta akatsak asko murrizten ditu.\nRFID-ek RFID etiketa anitz irakurtzea onartzen du, ez dira ikus-lerroak edo elementuak eskaneatu beharrik, eraginkortasuna handituz.\nBarrutian dauden RFID etiketa guztiak berehala detektatu daitezke eta zure datu baseko informazioarekin lotu.\nAktiboak erreferentzia gurutzatuak izan daitezke esleitutako kokapenen aurka eta gaur egun, desagertuta edo lekuz aldatuta erregistratu daitezke.\nRFID eskaneatze aktiboarekin eta irakurle finkoekin integra daiteke jarraipen irtenbide guztiz automatikoa lortzeko.\nSaltoki ugari - mundu osoko saltoki, supermerkatu eta botika handien artean - dagoeneko ESL erabiltzen ari dira, balizko onurak prezio zentralizatu dinamikoa, dendako bero-mapaketa, inbentarioen kudeaketa automatikoa dira.\nEspero dugu ...


Kontzertuaren ordez, bi aldiz egingo du kalejira musika bandak - Eskoriatza - Goiena.eus\nKontzertuaren ordez, bi aldiz egingo du kalejira musika bandak\nEneko Azurmendi 2020-06-27 15:00\nMusika bandaren kalejira, antzina, San Pedro bezperan. Argazkia: Eskoriatza Iruditan.\nEskoriatzako musika bandak, sortu zenetik lehenengoz, ez du kontzerturik emango San Pedro egunean, ezohiko egoerak baldintzatuta, eta hori "penaz" hartu dute. Hala ere, kalejira bi aldiz egingo dute: bezperakoaz gain, egunean bertan ere bai.\nEskoriatzako musika bandak lau hitzordu garrantzitsu izan ohi ditu San Pedro jaietan. Haurren eta nagusien danborradak, San Pedro bezperako kalejira eta San Pedro eguneko plazako kontzertua. Azken hau izaten da bandaren hitzordu nagusia. "1984. urtean banda sortu zenetik, urtero egin izan da kontzertua, tradizio handia dauka. Ni 13 urterekin hasi nintzen bandan, bonbardinoa jotzen, eta beti egon izan da kontzertua, urtero", adierazi du Jesus Urrutiak, Eskoriatzako musika bandako zuzendariak –bi urte daramatza bandako zuzendari–.\nEskoriatzako musika banda, 1996ko azaroan.\nDenetik edukitzen du kontzertu horrek, eta herritarren gustukoa izaten da. "Batetik, alde klasikoa edukitzen du, eta, bestetik, alde modernoagoa. Iaz, esaterako, Bon Jovi jo genuen. Azken finean, kalerako, giroa jartzeko egokia delako musika modernoa. Gaur egun, bandek denetik jotzen dute".\nKontzerturik ez, lehenengoz\nAurten, halere, ezin izango dute egin, egoerak hala behartuta. "Kontzertu inportantea izan ohi da guretzat, jende ugari batzen da eta oso polita izaten da. Aurten ezin izango dugu egin, eta pena handia ematen digu horrek". Horren ordez, halere, bi aldiz egingo dute kalejira. Hala, bezperakoaz gain, San Pedro egunean ere egingo dute, arratsaldean. "Beste modu batera bada ere, bandak presentzia edukiko du aurtengo jaietan, eta gure ekarpentxoa egin ahal izango dugu. Beraz, gustura eta pozik gaude", dio Urrutiak.\nBi kalejirak, ezberdinak\nKalerako errepertorioa prest daukatela azaldu du Urrutiak, eta bi egunetan ezberdina izango dela gaineratu du. "Lehen egunean pieza batzuk joko ditugu eta bigarrenean, beste batzuk. Hori bai, batzuk errepikatu ere egingo ditugu". Lehen egunean, esaterako, Eskoriatzako ereserkia joko dute eta bigarrenean, kalejira "normala" izango da. Biak ala biak 19:00etan hasiko dituzte.\nIbilbideari dagokionez, danborradak egin ohi duena egingo dute bi kalejirek, gutxi gorabehera. "Modu horretan, herri osoa hartzeko aukera daukagu. Eskoriatza ez da oso handia; beraz, ez dago arazorik eta herritar guztiek edukiko dute banda entzuteko aukera. Jaiak direla eta, kaleak girotzea izango da gure helburua, modu xumeagoan bada ere, festa giroa arnasteko", adierazi du Urrutiak. Urduritasunik ez dagoela gaineratu du zuzendariak. "Trankil gaude. Aurtengoa ezberdina izango da, eta pena da kontzerturik ez dela izango, baina dagoeneko eskarmentua dugu eta musikariak lasai daude".


1898ko ekainaren 1ean, Aita Benito Menni, Dr. Añibarro, Ahizpa Ospitalari eta San Juan de Diosen Anai batzuk eta 50 bat gaixo Santa Agedako Osasun Etxearen inaugurazioaren lekuko izan ziren. Ekitaldi xume eta pribatu batek bainuetxe izandakoa Euskal Herriko lehenengo laguntza psikiatrikorako zentro bilakatu zuen.\nGure zentroaren mendeurrenaren ospakizunen baitan, Aita Menni Ospitalearen bizitzan gertatu diren aldaketa garrantzitsuak biltzen dituen liburu bat aurkezten dugu, gertatutako guztien oroimenaren eta lekukotzaren ekarpena eta bere historiaren protagonista izan diren pertsonekiko omenaldi zintzoa izateko asmoa besterik ez duena.\nOrrialde hauetako testua eta irudiak 1998ko ekainean, Aita Menni Ospitalearen mendeurrenaren ospakizuna medio, argitaratutako liburutik hartutakoak dira. Ale bat eskuratu nahi izanez gero, gurekin harremanetan jar zintezke posta elektronikoz


54. DA! | San Pedro Apóstol Ikastetxea\n1 Comment / Uncategorized @eu / By SPA Komunikazio Taldea\nUrtero abenduaren 5etik 8ra, euskal kulturaren hiriburua Durango da. Artista, idazle, olerkari, musikari, ilustratzaile orok hitzordua dute Durangoko Azokan.\nAurten, azokaren 54. edizioan, San Pedro Apóstol Ikastetxeko 3. DBHko ikasleek Durango bisitatzeko aukera izan zuten. Eguraldia alde, Euskal Herriko ikastetxe guztietatik hurbildutako ikasleek anaitasun giroa sortu zuten Landako Gunea-n.\nLehen ikustaldian liburuak eta diskoak kuxkuxeatu, bigarrenean aldiz, aukeratutako liburuak eta diskoak erosi genituen, eta artisten sinadura bat lortzeko ilaretan kokatu ginen: En Tol Sarmiento, Izaro, Zetak, Esne Beltza, Gatibu, Jon Arretxe, Arantxa Urretabizkaia… Konturatzerako eguerdiko 12:00ak! Korrika! Arte eta Historia Museoan geneukan zita!\nMuseoan, kaligrafia tailerrarekin hasi baino lehen, Nerea Lekuonak Juan Itziarkoa eta Albert Dürer-en kaligrafiak ezagutarazi zizkigun. Bi artista hauek egindako ekarpenak ikasita, ikasleek ere beraien kaligrafia propioa lantzeko aukera izan zuten gidaturiko tailer baten bitartez. Ekoizpenak bukatuta, bazkaldu eta herriko alde zaharretik paseotxo bat eman ondoren Bilbora itzultzeko ordua iritsi zen. Egun biribila pasa genuen.\nAdierazgarria iruditzen zait azken hitz hauek ikasleei zuzentzea. Ez soilik Durangora joandako ikasleei, eskolako lagin bat izan arren, ikasle guztiei atxikigarria baita: Museoan, hainbat ikasle talde pasa eta gero, ikaragarria da nola zoriondu gintuzten ikasleen errespetua, ardura eta adeitasuna zela eta. Benetan, bularra puztuta esan dezaket: “harro nago ikasle hauetaz!”.


Arrasate Berri Tanatorioa | Funeraria Arrasate Berria\nArrasate Berri Tanatorioa\nDuela 20 urte baino gehiagotik, Debagoieneko milaka bizilaguni zerbitzua eman diegu, xume eta apal, gabezia eta muga tekniko asko dituen beilatokia, beti zerbitzu handia eman duena.\nDenborak aurrera egiten du, araudiek aurrera egiten dute, belaunaldi berriek ohiturak aldatzen dituzte, behar berriak sortzen dira, pandemiak sortzen dira eta horietatik babestu behar gara eta, azken batean, denak eskatzen digu eboluzionatzea.\nHorregatik, gure ehorztetxea garai berrietara egokitzen da, eta beilatoki berri, moderno, hurbil eta praktiko bat eskaintzen dugu, orainaldira garamatzana eta etorkizunari egokitzeko duen gaitasun handiari esker aurre egin ahal izango diogula bermatzen diguna.\nTeknologikoki azken aurrerapenak dakarzkigu. ALIFE teknologia inplementatzen dugu, hileta-zerbitzuaren xehetasun guztiak senide eta lagunei azkar eta modu eraginkorrean jakinarazteko aukera ematen diguna, ekitaldiak gogoraraziz, baita ospakizun-tokietara eta haratago ere gidatuz, eta streaming bidez agur-zeremonia igorri ahal izango dugu, distantzia horretan parte hartzeko eragozpen izan ez dadin, baita doluminak, pentsamenduak, oroitzapenak edo loreak bidaltzeko ere, telefono mugikorretatik klik bakar bat eginda.\nAerotermiaren klimatizazioari esker, giro epel eta atseginaz goza dezakegu, aztarna ekologikoan ia eraginik izan gabe. Gure beilatoki berria optimizazio energetikoaren eta ekologiaren kontzeptuari buruzkoa da.\nJakina, pentsatu dugu erabiltzaileek eta langileek arnasten duten airearen segurtasunean, distantziak mantentzeko espazioa erraztuz, gel-banatzaile iraunkorrak, eta\nAirea iragaziz berritzea, instalazio osoan ozono-sorgailuekin indartutako 5 makina boteretsuren bidez.Bizitokiei dagokienez, erabilera anitzeko gela handi bat dugu, eta horrek hildakoa zaintzeko aukera ematen digu, hala nola, horma mugikorra kenduta, espazio ireki handi bat eskaintzen digu, non\nAgur-zeremoniak edo elizkizunak ospatzea, megafonia, pantailak, atrila eta abar izanez.Gainerako gelak bi gelaz osatuta daude. Lehenengoak doluminak eman nahi dizkieten bisitak jasoko ditu, baina hildakoaren ikusmenari aurre egin gabe.\nBigarren gunea, kameraren barrualdean leiho bat duena, maite duten pertsonarengandik hurbilago egon nahi dutenentzat.Ateak barrura, gure profesionalentzako guneak bere lana garatzeko azken sistemak eta sistema modernoenak ditu, laneko segurtasuna ahalik eta gehien zainduz eta bere lana erraztuz zerbitzuan bikaintasun maila berarekin edo handiagoarekin jarraitzeko.\nAzken batean, beilatoki bat, pertsonentzat eta haien ingurukoentzat pentsatua, haien oraingo eta etorkizuneko beharrizanetarako, beilatoki bat, non gure bizilagun guztiak sartzen diren, asegurua izan ala ez, kofradia edo BGAE batekoak izan. Denek, eskatuz gero, beren lekua aurkituko dute gure etxe berrian. Aukera bat dugu kasu bakoitzerako. Galde iezaguzu.\nBost minuturo deitzeagatik, gauzak eskatzeagatik edo iritzia mila aldiz aldatzeagatik ez zaigu traba egiten, ez badiguzue enbarazu egin nahi.\nBeste batzuek ez bezala, nahi baduzue, ez zaituztegu eskutik askatuko hilerriaren edo errausketa-labearen atean, zuen ondoan jarraituko dugu, handik denbora batera, gure onena emanez, alde egiten ari den bizitza batek zintzilik uzten dituen hainbeste gauza berriro ordenatzen laguntzeko.


Zehaztasun handiko Laser ebaketa makina salgai - Hcmvp.com\nOrain zuntz laser bidezko ebaketa makinak aplikazio hain zabala du ebaketa metalikoetan. Gidatzeko sistema ezagunena servo motor sistema da eta ebaketa tamaina handia 1500 * 3000mm artekoa da eta ebaketaren tamaina 0,06mm ingurukoa da. Oro har, zuntzezko laser bidezko ebaketa makina hau metaliko prozesatzeko industrian erabiltzen da.\nAzken erabiltzaile gehienek zuntzezko laser ebakitzailea erabiltzen dute ＞ 0,5mm metalezko plaka. Xafla metriko meheetarako, zuntz laser bidezko mozteko makina arruntak zehaztasun baxua du xaflak deformazio izan dezakeenean gas laguntza laguntzailea. Kasu honetan, nola moztu xafla mehea 0,5 mm baino gutxiago?\nZehaztutako zuntzezko laser ebaketa makina\nEzberdinak 3000 * 1500mm zuntz laser ebaketa makina, zehaztasun zuntz laser ebakitzailea normalean ebaketa tamaina txikia da. Orain diseinatzen duguna 600 * 600mm ebaketa tamaina da. Era berean, bi transmisio sistema desberdin diseinatzen ditugu. Bata torloju sistema da eta bestea motor sistema lineala. Bi makina mota horiek kanpo forma bera dute, baina haien transmisio sistema desberdina da.\nBaloi torlojua doitasun zuntz laser ebakitzailea oso ezaguna da bere prezioa makina arruntekin berdina baita. Bere zehaztasuna 0,03 mm izatera iritsi daiteke. Motor linealeko zuntz laser ebaketa makina sistema motor lineala erabiltzen dute. Bere zehaztasuna 0,01 mm izatera iritsi daiteke, eta aplikazio oso zabala du eremu elektrikoetan.\naleazio altzairuzko plaka cnc zuntz laser ebaketa makina bikoitza dri ...\nabiadura handiko xafla cnc ebaketa makina egonkorra z ardatz aut ...\ntamaina txikiko doitasun zuntz laser ebaketa makina automatikoa p ...\naltzairu herdoilgaitzezko doitasun zuntz laser ebaketa makina handiko s ...\ndoitasun handiko zuntz laser ebaketa makina motor lineal bikoitza ...\ndoitasun handiko xafla mehe txikiak laser mozteko makinak ...\n500w doitasun zuntz laser ebaketa makina ebaki gainazal garbia ...\n60m / min-ko doitasun-zuntzezko laser ebaketa makina iragarkirako ...\n800w zuntz laser hodi ebaketa makina zehaztasun handiko fi ...\ndoitasun handiko laserra grabatzeko ebaketa makina lodierarako ...\ndoitasun handiko zuntz laser hodi ebaketa makina 1500mm * 300 ...\n6000mm metalezko hodi laser ebaketa makina fokatze automatikoa ...\nguztiz itxitako laser bidezko ebaketa makina trukatzeko fitxa ...\nAbiadura handiko zuntz laser bidezko ebaketa makina 500 watt en ...\ndoitasun handiko metalezko zuntz laser ebaketa makina 500w raycoo ...\nxafla altzairu herdoilgaitzezko zuntz laser ebaketa makina 1000 ...


barren.eus - Mendaroko probalariak Herri People telebista saioan\nJon Beloki goi mendizalea, Slackline egiten duten Ibarrako Manso anaiak, fitnessean aritzen den Alejandra Ispizua bermeoarra, Txomin Arana motorzalea, Jon Treku boxeolaria, eta beste hainbat kirolarirengana jo du Jon Gazpañazpik “soina topera” jartzen duten lagunen bila, gorputzaren mugak ezagutu eta ezagutarazteko asmoz. Horien artean, butanoa bizkar gainean eramanda apustua egin zuten Unai Salegiren eta Mikel Hernandezen bizipenak jaso ditu ETB1eko Herri People saioan.\nPlaentxiarrak eta mendaroarrak Gaztañazpiri azaldutakoaren arabera, parranda batean mingaina berotzearen ondorioz sortu zen apustu bitxia bezain gogorra. Hasteko, Mendaroko udaletxetik irten ziren korrika. Lizarpe gainera arte dauden bost kilometroak antxitxika egin ostean, Lizarpe gainean, kana erdiko bi enbor ebagi zituzten. Egurrak moztu ostean, butano bonbona bizkarrean hartu eta Lizarpetik Gantxipixako tontorreraino eraman behar zuten 26 kiloko butano bonbona. 56 minutu behar izan zituen Hernandezek eginbeharreko lanak amaitzeko. Salegik, berriz, tontorrerako azkeneko maldan laga zuen proba, hauspoa beteta. Hospitalera eraman zuten zuzenean eta lau egun pasa zituen ingresatuta, ondorengo bideoan azaltzen duen moduan.\nMausitxa gaztandegia 'Herri People' telebista saioan (2015-05-24)\nJose Mari Ondartza elkarrizketatu dute Herri People telebista saioan (2014-11-17)


Administración de fincas Aramburu – 943 651 713\nKonpromezua eta gardentasuna\n30 urte baino gehiago dituen diziplina anitzeko talde bat gara. Kide kualifikatuak dituena, zerbitzurik onena eta aholkularitza onena bermatzeko lan egiten duena.\nBisita gaitzazu Tolosa nahiz Beasaingo gure bulegoetan, gustora lagunduko zaitugu. Edo nahiago bazenu, zure aurrekontua posta elektroniko bidez eska dezakezu: aramburu@aramburunet.net.\nZure zain gaude !\nCOVID-19aren osasun alerta egoeraren aurrean, eta osasun erakundeen gomendioak nahiz COVID-19ak sorturiko osasun krisialdiaren egoera kudeatzeko ebazpenak betearaziz, datorren maiatzaren 11etik hasi eta jakinarazpen berri bat jaso arte, aurrez-aurreko arreta murriztuko da.\nBulegoaren arreta ordutegia, 10:00-13:00 eta 16:30-19:00 izango da, arreta zerbitzua honela izanik:\nAhal dela, Administrazioarekin mail edo telefono bidez harremanetan ipiniz eskeiniko da arreta. Erantzungailu bat dugu ere, aldika errebisatuko dena. Horretarako:\nTELEFONOA: 943 651713\nEzinbestekoa balitz, aurrez-aurreko arreta eskeiniko da gure bulegoan, aipaturiko ordutegian eta arreta lekua BEZERO BATentzat soilik izanik. Arreta lekua okupatuta balego, kanpoan itxarotea eskatzen da.\nBizi dugun ezohiko egoeraren aurrean elkar ulertuko dugulakoan, jaso gure eskerrak.


GUERNICAREN KOLOREA EZTABAIDA ARTEAN BERRINTERPRETATZEN\nTailer honen bidez, euskal historia landuko dugu eta Pablo Picasso eta bere "Guernica" lana ezagutuko ditugu.\nTailer honetan gure helburua haur guztien artean "Gernika" bat eraikitzea da, kolorea emanez. Lana banakakoa eta aldi berean taldekakoa izango da; izan ere, parte-hartzaile bakoitzak koadro ospetsuaren zati bat berregingo du, eta oihalean erreproduzituko du, tenperak erabiliz. Bukatu ondoren, mihise guztiak batu eta kolorez betetako "Gernika" berri bat osatuko dugu, puzzle bat balitz bezala.\n*Adina: lehen Hezkuntzako 1. mailatik aurrera.


Muzibar-San Frantzisko hiri tartea berrantolatzeko erakusketa - Debagoiena - Goiena.eus\nMuzibar-San Frantzisko hiri tartea berrantolatzeko erakusketa\nXabi Gorostidi 2016-09-07 13:46\nKale tarte horri buruzko 21 proposamen batzen dituen erakusketa hartuko du Kulturatek irailaren 13tik 28ra. Hiru multzo nagusitan antolatuko dira eta herritarrek hauekiko duten iritzia jasotzeko helburuarekin antolatu dute.\nIrailaren 13tik 28ra arte, Muzibar-Arbolapeta-San Frantzisko hiri tartea berrantolatzeko erakusketa jarriko du Arrasateko Udalak Kulturaten. Erakusketaren helburu nagusia da hiri zati hori antolatzeko proposamenei buruz herritarren iritzia jasotzea. Horretarako, planoak eta proiektuari buruzko informazio zehatza egongo dira eskuragarri.\nHiru multzo, 21 proposamen\nErakusketan, kale tarte hori antolatzeko 21 proposamen izango dituzte herritarrek, hiru multzo nagusitan banatuta: Erreka azaleratu barik, erreka azaleratuta zabalera txikiarekin eta erreka azaleratu gabe zabalera handiagoarekin.\n"Hainbeste proposamenekin, nahasgarria izan daiteke herritarren iritzia norantz doan jakitea. Beraz, hiru multzo nagusitan antolatzea erabaki dugu", adierazi dute Udal Gobernuko kideek.\nOinezkoentzako kale bihurtzea, aparkalekuak murriztea, bidegorria egitea eta halako proposamenak egongo dira mahai gainean. Herritarrek hainbat aukera izango dituzte euren iritziak helarazteko. Lehena, Kulturaten bertan; bigarrena, BAZen; eta hirugarrena, www.arrasate.eus webgunean. Iritziak emateko epea otsail bukaera arte izango da.


Bermeok azken asteburua irekiko du\nLarunbatean Bermeo Hiriko XXXVIII. Ikurriña – Avia Sari Nagusia eta igoera playoffetako lehen jardunaldia lehiatuko dira\nOndo sartuta gaude irailean, Kontxako Bandera lehiatu da jada eta arraun denboraldia amaitzear dago. Bi jardunaldi besterik ez dira geratzen, baina oraindik gauza asko daude erabakitzeko. Azken asteburu honetako lehen erasoaldia Bermeo Hiriko XXXVIII. Ikurriña – Avia Sari Nagusiarekin izango dugu larunbatean Bermeon.\nJardunaldia hasteko, 18: 20tik aurrera, Euskotren Ligako eta Eusko Label Ligako igoera playoffetako lehen jardunaldia izango da jokoan. Hibaika Jamones Ancín, Tolosaldea Arraun Kluba, Cabo eta Hondarribia Bertako Igogailuak lehiatuko dira erlojuaren kontra, bi luze eta ziaboga batekin itsas milia eta erdiko (2.778 metro) distantzia betez. Jarraian, Eusko Label Ligako playoffaren txanda izango da: SDR Pedreña Grupo Dynasol, Sanpedrotarra A.E., Samertolameu Oversea, Tiran Pereira eta Zarautz Babyauto arituko dira promozioko bi jardunaldietako lehenengoan, datorren urterako arraunaren maila nagusian bi postuen bila, erlojupeko formatuan, hiru itsas milia (5.556 metro) eta lau luzerekin.\nPlayoff estropaden ondoren, denboraldiko azkenaurreko bandera jokatuko da, eta bertan, Eusko Label Ligako lehenengo zortzi sailkatuak ikurrina ospetsu honengatik lehiatuko dira. Bi txandak sailkapen nagusiaren arabera banatuta egongo dira, beraz, lehenengoan Lekittarra Elecnor, Cabo, Donostiarra Amenabar eta Zierbena Bahias de Bizkaia izango dira; eta ohorezko txandan Bermeo Urdaibai Avia, Orio Arraunketa Elkartea, go fit Hondarribia eta Santurtzi Transportes eta Grúas Aguado izango ditugu.\nGaur goizean aurkeztu da larunbateko estropada hau Bermeoko Arrantzaleen Museoan eta bertan, Aritz Abaroa Bermeoko alkateak adierazi du: “aurten Bermeo Hiriko ikurrinaren estropada modu desberdinean hartuko dugu: jai girorik gabe eta gure herriko kaleak betetzen zituzten zale koloretsurik gabe. Pilaketa barik, baina intentsitate berdinez gozatuko dugu primerako lehia honetaz, jakin badakigulako aurten egiten dugun ahaleginak etorkizuna ez baldintzatzeko mereziko duela”.\nHorretarako Abaroak gogorarazi du: “Irailaren 19an, estropada egunean, 15:00etatik aurrera, ibilgailu eta oinezkoen pasabidea debekatu egingo da ‘Frantxua’-tik aurrera, ‘Rompeolas’-ean eta kaian”.


3 urte Barakaldo gorriz margozten | HerriKolore\n3 urte pasa dira Barakaldon Gazte Asanblada jaio zenetik. Asko dira aurrera eramandako borrokak (etxebizitza eskubidea, lan baldintza duinak izateko eskubidea, neurrigabeko kontsumismoaren kontrako borrokak, sexismoaren kontrakoak, Ama lurraren defentsa eta abar). Horren eraginez, BGAren aurkako errepresioa etengabekoa izan da: Dorretxearen desalojoa, Makala gaztetxearen erregistroak, BGAko kideek pairatutako jazarpen amaigabeak, identifikazioak, irainak, isunak horren guztiaren ispilu dira kartzelan dauzkagun 7 kideak (Andeka, Rober, Alberto, Sendoa, Unai, Jon eta Asier). Gainera, beste kide bat ere izan dugu kartzelan (Klemen) eta beste hainbat kidek salbuespen tribunala den Auzitegi Nazional espainoletik pasatu behar izan dute.\nHala ere, Barakaldoko Gazte Asanbladak 3 urte daramatza gazteon eskubideen alde lanean tinko, eta bide beretik jarraituko du aurrerantzean ere. Gure aldetik, animatzen zaituztegu 3.urteurrenaren inguruan antolatutako ekimenetan parte hartzera eta, nola ez, baita Gazte Asanbladak sortzen duen errealitate iraultzaile eta askatzailea egunero bizi eta eraldatzera. Gogoratu: igandero arratsaldeko 18:00etan batzen gara.


Gaixo kronikoek berariazko premiak izaten dituzte, eta horiek euskal herri-administrazioek artatu behar dituzte ezinbestean. Iraupen luzeko gaixotasunak direnez eta, oro har, motel egiten dutenez aurrera, sendagarriak direnak ez bezalako tratamendu edo zaintzetan oinarritutako arreta behar izaten dute batez ere, pertsona horien bizi kalitatea bermatzen duen arreta soziosanitarioan oinarritutakoak gehienbat, autonomia eta zaintza sustatuz, narriadura prebenituz eta tratuen eta aukeren berdintasuna eskainiz.\n1.1. Gaixo batek kexa aurkeztu zigun barne-medikuntzako espezialistaren osasun arreta jasotzeko zailtasunak izan zituelako. Interesdunari, beste patologia batzuen artean, merkurio-intoxikazioak erasan dio.\nOsasun eta Kontsumo Sailak Valentziako Ospitale Nagusira bideratzea eskatu zuen baina Valentziako Zentroko Osasun Zuzendaritzak arreta emateari uko egin zion toxikologia unitatearentzat erreferentziazko zerbitzua” ez zelako.\nInteresdunak eskabidea aurkeztu zion Sailari uko horren aurrean eman beharreko urratsak ezagutzeko eta beste bideratze egoki bat gerta zedin.\nArrazoizko denbora erantzunik gabe igaro ondoren, Osakidetzari adierazi genion hortz-amalgamen merkurioak erasandako pertsonen tratamendua osasun sistema publikoaren zerbitzu arrunten zorroan sartzen den prozeduretako bat dela. Adierazi genuenez, Osasun Sistema Nazionalaren erabiltzaileek eskubidea daukate aipatu zerbitzu komunen zorroa berdintasun errealeko baldintzetan eskuratzeko, bizi diren geografia eremuan teknika, teknologia edo prozedura eduki zein ez; euren geografia eremuan teknikaren bat eskaintzerik ez duten osasun zerbitzuek beharrezkoak diren mekanismoak ezarriko dituzte behar duten erabiltzaileak hura eman diezaiokeen zentro edo zerbitzura bideratu eta bidaltzeko. Hura egon ezean, osasun administrazioak adierazitako zentro pribatuak emandako arretaren ondorioz sortutako gastuak ordaintzeko baimena emango du.\nSailak Guadalajarako Unibertsitate Ospitalearen barne-medikuntza zerbitzuari eskatu dio pertsona horrentzako osasun laguntza, adierazi digutenez, “haren patologian aditua den mediku bat dagoelako”.\n1.2. Beste kasu batean, sentikortasun kimiko anizkunak erasandako pertsona bat Valentziako Unibertsitate Ospitale Nagusira bideratu zen azkenean. Sindrome horrek erasandako beste pertsona bati zentro pribatu batean eman zioten osasun laguntzaren gastuak ordaindu zitzaizkion.\n1.3. IV gaineko III. graduko Birus Ondoko Neke Kronikoari lotutako IV gaineko IV. graduko Sentikortasun Kimiko Anizkunaren (SKA) sindromea, I. graduko Fibromialgia (M79.0), Mukosen Sindrome Lehorra, sentikortasun elektromagnetikoa eta Gatazka Endokrino Anizkuna, eta elikagai askorekiko intolerantzia (%67ko desgaitasun maila onartuta) zeuzkala frogatu zuen pertsona batek bere bizi kalitatea hobetzeko, bere autonomia eta bere garapen pertsonala eta gizarteratzea hobetzeko zenbait produkturen kostuari aurre egiteko laguntza ekonomikoak eskatu zituen (desgaitasuna duten pertsonei zuzendutako laguntza publikoen deialdiari helduz).\nArabako Foru Aldundiko Sailak laguntza horiek ukatu zizkion. Horretarako, zenbait argudio eman zituen, hala nola medikuen eta zientzialarien komunitatean patologia horien izaerari buruz dagoen eztabaida edo gizarte premia larri eta premiazkoaren egoeran ez egotea.\nEgia, ordea, honakoa da: alde batetik, aipatu patologiak diagnostikatu zaizkio eta, bestetik, dagoen egoera (bere etxean dago kanpora irten ezinik, agente eragileen arriskuagatik, sentikortasun mekanismoa handitzea eta kroniko bihurtzea saihesteko ezinbestekoa izanda), gure iritziz, larritasun handienekoa da.\nForu erakundea ez zen oso prest agertu gure oharpenei jaramon egiteko eta azken ekitaldian eskatutako laguntzei dagokienez, ez zuen onartu, garaiz kanpokoa izateagatik, interesdunak jarritako gorako errekurtsoa, hiru inguruabar bildu arren:\n– Interesdunak idatziz, denboran eta moduan errepikatu zuen espediente administratiboan zeuden agiriak –beharrezkoak bere defentsa prestatzeko– eman bitartean errekurtsoa jartzeko epea eteteko berariazko eskaera.\n– Erakundeko langileek adierazi zioten denbora hori ez zela kontuan hartuko epea zenbatzeari begira.\n– Azkenean errekurtsoa jartzeko epea igaro ondoren eman zizkioten agiriak haren legezko ordezkariari.\nAdministrazioaren jardunbidean egondako praxi okerra ikusita bere ekintzak berrikusi beharraz ohartarazi dugu administrazioa. Administrazioak ukatu egin du hori epeak luzaezinak direla alegatuz.\n1.4. Hartutako kalte zerebralak erasandako 59 urteko gizon baten emazteak salatu zuen gehiegi luzatu zirela senarrari arreta espezializatuko eguneko zentroan plaza esleitzeko.\nBizkaiko Foru Aldundiak (BFA) senarrarentzako egoitzako arretaren aukera eskaini zion baina berak eta beraren seme-alabek (nerabeak oraindik), pertsona horrek arreta intentsiboa behar zuen arren (mendetasuneko 2. mailako III. gradua), harekin bizi eta behar ziren zaintzak eman nahiago zuten. Emakumearen ustez gizonarentzako baliabiderik egokiena arreta espezializatuko eguneko zentroa (Bekoetxe edo Lurgorri) da, amaren lanaldian eta seme-alaben eskolaldian haren premien araberako zaintzak ahalbidetuko lituzkeelako.\nForu erakundeari esan genion halako kexek agerian uzten zutela, berriz ere, desgaitasuna duten pertsonentzako eta, zehazkiago, kalte zerebralak –hari buruz zenbaitetan eman dugu gure iritzia– erasandako pertsonentzako, baliabide espezializatuen urritasuna, eta zerbitzu horiek eskuratzeko eskubidea duten herritarrei arreta ahalik eta azkarrena bermatu beharra.\nErasandako pertsonaren adina dela eta, BFAko Gizarte Ekintza Sailari proposatu genion ea, eguneko zentro espezializatuan plaza esleitu arte, adineko pertsonentzako eguneko zentro batean sar litekeen, lana eta ikasketak direla-eta familia ez dagoen aldietan arreta jaso zezan, arreta hori familiak ATECE elkartearekin batera bere gain hartutako fisioterapiak eta logopediak osatuko luketelako.\nSailak begi onez ikusi zuen proposatutako aukera, baina adierazi ziguten, hala eginez gero, eguneko zentro espezializaturako itxarote-zerrendako tokia galduko lukeela; guk ez geneukan hori ulertzerik.\nGure aburuz, pertsona horrek pairatzen duen arazoarentzako (kalte zerebrala) baliabiderik egokiena, hala nola Bekoetxe edo Lurgorri, erabilgarri ez badago plaza nahikorik ez dagoelako, zaintza premia larrienak arintzeko beste bat eskuratzeak hasierako eskaerak guztiz indarrean jarraitzea ez galarazteak egokia dirudi, itxarote-zerrendan dagozkion postuek aurrera eginez gero, baliabiderik egokiena eslei dakion.\n2.1. Lege berrikuntza nagusiak osasun publikoaren eremu orokorrean gertatu dira (16/2012 Errege Lege Dekretua, apirilaren 20koa, Osasun Sistema Nazionalaren jasangarritasuna bermatzeko eta haren prestazioen kalitatea eta segurtasuna hobetzeko premiazko neurriei buruzkoa, eta 114/2012 Dekretua, ekainaren 26koa, Euskadiko Autonomia Erkidegoaren eremuko Osasun Sistema Nazionalaren osasun prestazioen araubideari) eta, hortaz, Osasunari buruzko II.12 kapituluko III. atalean aztertu da.\n2.2. Iaz Euskadin kronikotasunaren erronkari aurre egiteko estrategiaren aurrerapen nagusien berri eman genuen; Osasun eta Kontsumo Sailak bultzatutako tresna da eta bere 14 proiektu estrategikoen bidez pertsona horiei emandako arreta hobetu nahi du.\nProiektu horien bilakaera Kronikotasunaren estrategiaren bilakaerari buruzko txostenean jaso da. Emandako urratsen artean 2012-2020 Osasun Plana definitu izana eta Tabakorik gabeko Euskadi programa onartu eta bultzatu izana azpimarratu nahi ditugu.\nAurten Kronikotasunaren Estrategiaren V. Osoko Biltzarra egin da.\n2.3. Osasun eta Kontsumo Sailak, eremu elektromagnetikoek osasunean duten eraginagatik kezkatuta, Eremu elektromagnetikoak eta osasunean duten eragina izeneko azterlana argitaratu du. Haren helburua osasun publikoko teknikarientzat euren lanerako gida izatea da eta zenbait alderdi jaso ditu, hala nola kontzeptuak, sailkapena, eragin biologikoak eta legedia, zenbait gomendiorekin batera.\n2.4. Osakidetzak Historial dosimetrikoa izeneko sistema aitzindaria abiarazi du. Proba diagnostiko jakin batzuek dakartzaten erradiazio ionizatzaileen (beraz, kaltegabeak) eraginen erregistroa da. Gaixo bakoitzak pilatzen dituen erradiazioak ezagututa prebentzio neurriak eta behar ez diren esposizioak saihestekoak erabaki daitezke.\n2.5. Iazko txostenean (III.4 kapitulua) atal zabala (III.3) eskaini genien prebalentzia txikiko gaixotasunak (gaixotasun arraroak esaten zaie maizago) dituzten pertsonei eta berariazko atala (III.2) sortzetiko metabolismo-gaixotasunak dauzkatenei.\nBigarren taldeari dagokionez, Sailak iragarri du bost gaitz berri sartu dituela Osakidetzaren Jaioberrientzako Baheketa Programan: Homoszitinuria, Astigar Ziroparen Gaitza (MSUD), 1 motako Aziduria Glutamikoa (GAI), aziduria isobalerikoa eta kate luzeko gantz-azidoen Azil COA deshidrogenatuaren Gabezia (LCHADD), 2013ko urtarrilaz geroztik.\nBost gaitz horiek Osakidetzari sartzea iradoki genion 19 gaitzen zerrendan daude. Gaitz horiek guztiek tratamendua daukate, atzemateko emaitza fidagarriak dauzkate eta Estatuko beste autonomia erkidego batzuetako eta Europako gure inguruneko beste herri batzuetako (Alemania, Danimarka, Belgika, Holanda, Austria, etab.) programetan sartu dira.\nAurten Gaixotasun Arraroen Aholkularitza Batzordea sortu da Gaixotasun arraroen Aholkularitza batzordea sortzeko Osasun eta Kontsumo sailburuaren 2012ko maiatzaren 22ko aginduaren bidez, Osasun eta Kontsumo Sailari gaiari buruzko aholkularitza teknikoa eta informazioa emango dizkion aholkularitza organoa izan dadin. Batzorde horretako kideak ere izendatu dira. Hori dena iaz aipatu genuen EAEko gaixotasun arraroetarako estrategiaren ekintza-plana abiarazteko testuinguruan.\n2010-2020ko Osasun mentalerako plana zehazterakoan, 2.17. berariazko helburu “gaixotasun arraro edo ezohikoen prebentzio eta diagnostiko goiztiarrerako neurriak ezartzea” sartu da, hari dagozkion hamar helburu operatiboren deskribapenarekin batera.\nAurten Eusko Legebiltzarrari “Gaixotasun arraroak dituzten pertsonen eta haien familien premia soziosanitarioak eta haiei zuzenduta garatu beharreko ekintza proposamena” txostena aurkeztu zaio.\n2.6. Oso interesgarria da aurten Gasteizko Sindiko - herritarren defendatzaileak Hiria garbitzeko produktu kimiko usain-emaileen erabilerari buruz hartutako gomendioa; izan ere, gomendatu dituen neurriek, onartzen badira, bereziki sentikortasun kimiko anizkunak erasandako pertsonak eta, orokorrean, Gasteizko herritarrak halako produktuen eraginpean egotea saihesten lagunduko dutelako, zalantzarik gabe, eta haien bizi kalitatea hobetzen lagunduko dutelako hala.\nJarraian erakunde honek 2012an burututako jarduketa nagusiak azalduko ditugu:\n3.1. Ofiziozko espedienteak\n3.1.1. Lehen eta bigarren mailako linfedemek erasandako pertsonak\n2010eko txostenean (III.4 kapituluko IV.2 atalean) atal zabala eskaini genien linfedema duten pertsonei, haien arazoei eta Osakidetzak emandako arretari buruz dituzten aldarrikapen nagusiei. Erakundeak gaiari buruz egindako azterlanak hobe zitezkeen arloak atzemanarazi zizkigun, eta haiei buruzko eskaera egin genion Osakidetzari; haren erantzuna atal horretan jaso genuen. Jasotako erantzuna aztertu ondoren, berriz jarri ginen kontaktuan erasandako pertsonen gizarte erakundeekin, jasotako informazioa haiei helarazi eta kontrastatzeko. Erasandako pertsonen taldeak jakinarazi zigunez, jasotako informazioa ez zetorren bat haien eguneroko esperientziarekin eta, osasun administrazioaren erantzuna ikusita, guztira 140 pertsonari galdetuz azterlana egitea erabaki zuten. Osakidetzak emandako informazioan jasotako zenbait konturi heldu zien azterlan horretarako prestatu zuten galdetegiak, ulertu baitzuten horrek zorroztasun handiagoa emango ziela haien balorazioari.\nIazko txostenean (III.4 kapituluko III.1 atala) azterlan horrek emandako emaitzak jaso genituen. Emaitzok Osakidetzari helarazi genizkion, ulertu baikenuen tresna oso erabilgarria zela osasun administrazioak ezagut zezan erasandako pertsonek zer pertzepzio zuten jasotzen zuten arretari buruz, euren antolamendu aurreikuspenen aplikazio praktikoa testa zezaten eta zuzentzeko behar ziren neurriak har zitzaten.\nOsakidetza, bere erantzunean, ez zen oso harkor agertu taldeak egindako proposamenekiko, eta tamalgarritzat jo genuen jarrera hori; izan ere, hura ez dator bat kronikotasunaren kudeaketan gaixo taldeen eginkizuna eta osasunaren sustapenean eta prebentzioan haien parte-hartzea bultzatzeko printzipioekin, Euskadin kronikotasunaren erronkari aurre egiteko estrategian aldarrikatu den bezala. Halako proposamenak aintzat hartu behar direla errepikatuko dugu berriz.\nBestalde, taldeak azpimarratu zuenez, gure osasun administrazioak gaitz horren ezagupenean sakondu behar du eta Best Practice Guide for the Managemente of Lyphedema Europako praktika klinikoaren gidaliburua aintzat hartzea komeni da, egun gure inguruko herriek hura baitarabilte. Halaber, haien ustez administrazio horrek haien erreklamazioak aintzat hartu behar ditu, egoera aurrerakor eta kroniko hori prebenitu ahal izateko. Haren gradurik aurreratu eta larrienari elefantiasis esaten zaio.\n3.1.2. Sentsibilizazio zentraleko gaixotasunak dituzten pertsonak: fibromialgia (FBM), neke kronikoa (NK), sentikortasun kimiko anizkuna (SKA) eta elektrohipersentikortasuna (EHS)\nIaz espediente bat abiarazi zen ofizioz, dagokien herri-administrazioek talde horri emandako arreta aztertzeko, eta gaixo elkarteekin eta erasandako pertsonei eta haien familiei laguntzeko gizarte erakundeekin izandako harremanari esker alderdi batzuk aurreratu ahal izan genituen, Eusko Legebiltzarrarentzako 2011ko txostenean (III.4. kapitulua, III.5 atala) jaso genuenez.\nZehazki, guztira 24 neurri jaso ahal izan genituen. Haiek ezarriko balira, pertsona horien arreta egokia lor liteke eta haien bizi kalitatea hobetu liteke.\nGaixotasun horiek dauzkatenen arazoa legebiltzarrean jaso zen, ez-legezko proposamen bi onartuta:\n– 80/2011 ez-legezko proposamena, sentsibilizazio zentraleko gaixotasunak onartzeari buruzkoa (batzordearen erabakia) (09/11.02.01.0556)\n– 141/2011 ez-legezko proposamena, fibromialgiarako eta neke kronikoaren sindromerako ekintza plana prestatzeari buruzkoa (osoko bilkuraren erabakia) (09/11.02.01.0613).\nProposamen bien betetze mailari buruzko jarraipena egiteko aski iritzi genion epea igaro ondoren, informazioa eskatzeko idazkia igorri genion Eusko Jaurlaritzako Osasun eta Kontsumo Sailari, Eusko Legebiltzarrak proposamen haietan eskatu zizkion jarduketei dagokienez Sailak eman zituen urratsak ezagutzeko. Halaber, Ingurumen, Lurralde Plangintza, Nekazaritza eta Arrantza Sailari informazio eskaera berdina igorri genion, kasu honetan, sentsibilizazio zentraleko gaixotasunen onarpenari buruzko 80/2011 ez-legezko proposamenaren betetze maila bakarrik aipatuz.\nOsasun eta Kontsumo Sailaren erantzunak euskal osasun sistema gaixotasun kronikoa duten pertsonen premiei eta gaixotasun arraroen kontuetan egokitzeko bultzatutako hobekuntzen esparru orokorrean (kronikotasunaren estrategia) kokatu zituen bere jarduketak.\nErakundeen arteko koordinazioa aipatu zuen, gaixo talde horren gizarte eta lan premiak eta premia juridikoak Jarraibide soziosanitarioen eta Lurralde Plan soziosanitarioen testuinguruan konpontzeko, haiei patologia horiek eragindako desgaitasunean eta esklusio arriskuan oinarrituta helduz, zehaztasun handiagorik gabe.\nIragarri zigunez, fibromialgiarako eta neke kronikoaren sindromerako ekintza plan baten ildoetan lan egiten ari da eta “jarduteko protokoloen zabalpenean eta profesionalen sentsibilizaziorako kanpainan aurreratu da”. Hala, jakinarazi zigunez, Osasun, Gizarte Politika eta Berdintasun Ministerioak prestatutako jarduteko protokoloa (guztiz baliagarria deritzolarik) zabaldu du medikuen artean, fibromialgiari heltzeko behar diren ezagupenak emateko xedez. Ezagupen horiek, besteak beste, honakoak bildu dituzte: diagnostikoa, tratamendua edo gaixo horien bizi kalitatea hobe dezaketen alderdiak. Haren iritziz, “gida klinikoak zabalduz lehen mailako arretako eta arreta espezializatuko medikuen arteko koordinazioa hobetuko da, gaixotasunaren diagnostiko goiztiarra, bilakaera klinikoaren eta diagnostikatutako gaixoen tratamenduaren beraren jarraipen hobea lortuko baitira eta, hala, kasu batzuetan gerta daitekeen gehiegizko medikatzea saihestuko baita”. Adierazi digunez, Sailak OSATZENekin (Familia eta komunitate medikuntzaren euskal elkartea) lan egin du euskal osasun sistemako profesionalak informatzeko eta sentsibilizatzeko kanpaina diseinatzeko, lehen mailako arretako eta arreta espezializatuko medikuei zuzendutako fibromialgiari eta neke kronikoaren sindromeari buruzko prestakuntza iraunkorreko programak (ikastaroak) erabiliz. Patologia horien gida klinikoen aplikazioaren emaitza klinikoei buruzko ikerketa egin nahi du. Fibromialgia eta neke kronikoaren elkarteekin hasitako elkarrizketa irekia ere aipatu dute.\nHonakoa esan digu: “gainontzeko autonomia erkidegoekin, halako patologiak ikertzea eta lan-gaixotasunen artean sailkatzea errazteko batera jardun ahal izateari begira, CIE 10ean eta ondorengo eguneraketetan gaixotasun horientzako berariazko kodea esleitzeko koordinatzeari dagokionez, Sail hau gainontzeko autonomia erkidegoekin koordinatuko da Osasun Sistema Nazionaleko Lurralde arteko Batzordearen Osasun Informazioaren Batzorde teknikoaren baitan, egin ohi duen bezala”.\nEusko Jaurlaritzako Ingurumen, Lurralde Plangintza, Nekazaritza eta Arrantza Sailak adierazi duenez, kutsadura elektromagnetikoaren kontrolari dagokionez, indarreko araudiaren arabera, ez zaio eskumenik eman. Honakoa erantsi du: “hala ere, egun nazioarte mailan WiFi bidezko haririk gabeko konexio sistemen erabilerak eragindako balizko gaitzei buruzko eztabaida zientifikoa gertatzen ari da. Eztabaida horretan, beste erakunde batzuen artean, Osasunaren Mundu Erakundeak eta Europako Kontseiluko Ingurumen, Nekazaritza eta Toki eta Eskualde Gaietarako Batzordeak parte hartzen dute”. Sailak jakinarazi digunez, “interes handiz jarraitzen dio eztabaida zientifiko hari, handik etorriko diren ondorio zientifikoek eta seguruenik legezko gomendioek edo betebeharrek, herri-administrazioei orokorrean, eta dagokion neurrian, organo jakin honi, ingurumenaren eta pertsonen osasunaren babesa bermatzeko neurriak hartzea ahalbidetuko dietelako”.\n3.2. Bilerak elkarteekin\n3.2.1. Aurten sentikortasun kimiko anizkunak (SKA) erasandako pertsona talde batekin elkartu gara, erakunde hau talde horren alde egiten ari den jarduketak aztertzeko, eta bizi dituzten arazoetan eta euren herritar eskubideak erabiltzeko duten zailtasunean eragiteko.\nSKAk erasandako pertsonen sistema immunologikoak eta sistema endokrinoak ez dute onartzen produktu kimikoekin, lurrinekin, eta abarrekin kontaktua izan dezaten, ezta pertsona gehienek jasan ohi dituzten mailetan ere, haien osasuna arrisku larrian jarriko bailitzateke.\nHori dela-eta, topaketa hori egin ahal izateko erakundeak protokolo berezia bete behar izan du, pertsona horiek agente eragileekin kontaktua izateko aukera ahalik eta gehien mugatzeko zenbait neurri hartuta.\nErasandako pertsonek xehetasunez aipatu dituzte honako kontuak direla-eta pairatzen dituzten arazoak:\n– Osasun laguntzarako eskubidea: diagnostikorik eza, espezialistarik eta medikuen prestakuntzarik eza, OSNko zentro espezializatuetara bideratzeko arazoak, haien osasunarentzat ezinbestekoak diren produktuen –maska bereziak, aire eta ur iragazkiak, nutrizio-gehigarriak, elikadura biologikoa, etab.– estaldurarik eza; CIE10ean SKA eta EHSrako berariazko kodea esleitu beharra; SKA Osakidetzaren Gaixo kronikoen arreta estrategian sartzea; etiologiari eta tratamenduei buruzko ikerkuntzarako diru-zuzkidura handiagoen premia.\n– Etxebizitzarako eskubidea: etxebizitzak egokitzeko laguntzarik eza, eraikuntza material bereziekin eraikitako babes ofizialeko etxebizitzarik eza, gune zuririk eza.\n– Mendekotasunaren, desgaitasunaren eta ezgaitasunaren babesa: lehenengo biak gizarte eremuan eta hirugarrena lan eremuan onartuak izateko arazoak, laguntza produktuak eta laguntza teknikoak eskuratu ezina, etab.\n– Hezkuntzarako eskubidea: SKA daukaten adingabeak eskolatzeko aurreikuspenik eza, ikastetxeetan erabilitako garbiketa produktuen arazoak.\n– Osasun, gizarte eta hezkuntza zentroetan, garraiobideetan, eta abarretan agente eragilerik gabeko esparruak egokitu eta leku publikoetan gune zuriak sortu beharra.\n– Ingurumenaren babesa: arazoak fumigazioekin, aire-ihinztapenekin, pestizidekin eta hirietako garbiketa produktuekin –azken kasuari dagokionez, Sindikoaren gomendioaren egokitasuna aipatu dute–.\n– Lanpostuak egokitu beharra edo lanpostu aldaketetarako aukera/ OSALANek bultzatutako zuzentzeko neurriak/ FBM, NKS, SKA eta EHSrentzako lan arretako protokoloa prestatzea/ Lan Arriskuak Prebenitzeko azaroaren 8ko 31/1995 Legeko 25. artikulua –“Arrisku jakin batzuekiko bereziki sentikorrak diren langileen babesa”– aplikatzea, EHS eta SKAren onarpena gauzatzen ez den bitartean.\nArarteko erakundeak zenbait neurri bultzatu nahi ditu erakundean bertan toxikoen arriskua murrizteari begira, sentikortasun kimiko anizkunak erasandako pertsona taldea sartu ahal izatea lortzeko, eta langileen osasunaren sustapen egokia bermatzeko.\n3.2.2. Aurten esparru bat ireki dugu DRAVETEN SINDROMEA FUNDAZIOArekin lankidetzan.\nDraveten sindromea, lehen Haurren Epilepsia Miokloniko Larria (SMEI) zeritzona, neurogarapenaren nahasmendua da, haurtzaroan hasten da eta tratamenduari erantzuten ez dion epilepsia larria da haren ezaugarri nagusia.\nKasu gehienetan, krisi epileptikoak lehen bizi urteaz geroztik hasten dira. Lehen erasoaldiak sukarraren agerpenari lotuta daude eta konbultsio toniko-kloniko orokorrak edo alde batekoak dira. Askotan, krisi horiek 20 minututik gorako egoera epileptikoetan amaitzen dira, eta larrialdietako taldeek esku hartu behar dute. Denboraren poderioz, sukarrik gabeko krisiak eta bestelako gertakariak, hala nola miokloniak, absentzia atipikoak eta erasoaldi partzialak-konplexuak ere agertzen dira. Gaixotasunaren garapena oso bestelakoa da pertsona batetik bestera.\nBigarren urteaz geroztik garapenaren atzerapeneko sintomak sumatzen hasten dira. Kasu askotan ataxia, autismoaren espektroaren barruko nahasmenduak, elikatzeko eta hazteko arazoak eta loaren nahasmenduak ikusten dira. Mintzaira izaten da gaitasunik erasandakoenetako bat.\nGaixotasuna diagnostikatzeko zenbait adinetako adierazpen klinikoak eta elektroenzefalografikoak uztartu behar dira. Diagnostikorako irizpide zorrotzik ezean, gerta daiteke kasu batzuk guztiz ondo ez identifikatzea. Bestalde, kasuen portzentaje txiki batek ez ditu aipatu irizpide guztiak betetzen.\nFundazioaren ordezkariaren iritziz, diagnostiko goiztiarra funtsezkoa da, honako arrazoi biak direla-eta:\n– Sindromea ondo diagnostikatu ez bada, haurra epilepsia balu bezala medikatu ohi da (fenitoina emanez) eta, diotenez, medikazio horrek eragin hondatzaileak dauzka Draveten sindromea dutenengan.\n– Ezinbestekoa da estimulazioari (logopedia eta psikomotrizitatea) ahalik eta lasterren ekitea, arreta goiztiarrean.\nDiagnostikoa test genetikoaren bidez baino ezin da egin, neuropediatrak eskatuta. Horregatik da hain garrantzitsua lehen mailako arretako (pediatria) edo larrialdietako zerbitzuek neuropediatriako zerbitzu espezializatura berehala bideratzea.\nHaien ustez osasun eremuan dauden hutsune nagusiak eta haiek hobetzeko proposamenak zein diren adierazi digute:\n– Larrialdietarako (eta 112rako) eta lehen mailako arretarako protokoloen bidez diagnostiko berantiarrak gainditzea.\n– Konbultsio luzeak egonez gero, Neuropediatriara bideratzea lehenbailehen.\n– Diagnostikatutako haurrentzat, fenitoina ez emateko alerta informatikoek jo beharra.\n– Gaixotasun kroniko onartu beharra, errezeta gorriak eman diezazkieten (medikamentu batzuk oso garestiak dira).\nHalaber, haien iritziz euskal osasun sistemak sindrome horri heltzeko dituen indar nagusiak ere aipatu dituzte:\n– EAEko neuropediatriako profesionalen kualifikazio handia.\n– Arreta bikaina ospitaleratzeetan (ZIU).\nHaien aburuz, arreta goiztiarra funtsezko faktorea da eta, beraz, 6 urte arte efektiboki emateko eskatzen dute. Era berean, 6 urtetik gora ere logopedia eta psikomotrizitate saioetarako laguntzak eskatzen dituzte.\nJoan den maiatzaren 12an, Gaixotasun Arraroak dituzten Pertsonen Nazioarteko Egunean, Ararteko erakundeak prentsan argitaratzeko iritzi artikulu bat prestatu zuen. Kasu horretan, emakume biri hitza eman nahi izan zien Arartekoak. Azaldutako sindromeak erasandako adingabeen amak dira eta haien testigantzari esker erasandako familien errealitatera hurbil gaitezke.\n4.1. Gaixotasun kronikoa duten pertsonen premietara egokitzeko, osasun emaitza hobeak lortzeko eta eraginkorragoak izateko Osasun eta Kontsumo sailak osasun sistema aldatzearren egiten ari den esfortzua nabarmendu nahi dugu. Gure osasun administrazioak pentsatutako kronikotasunaren estrategiaren bidez gaixoa sistemaren erdigunean jarri, lehen mailako arretaren eta arreta espezializatuaren arteko koordinazioa hobetuz haien zaintzen jarraikortasuna bermatu, haien minaren ezagutza sustatu eta autozaintzarako tresnak eman nahi ditu. Arretak etxean edo komunitatean geratzea lehenetsi du, loturako erizaintzaren eta etxez etxeko ospitaleratze taldeen laguntzaz. Bestalde, gaixo horiek euren patologiei buruz prestatu nahi dira, gaixo aktiboen tailerretan.\n4.2. Kronikotasunaren estrategiaren garapenean aurrerapenak ikusi ditugu eta EAEko Gaixotasun Arraroen Estrategiaren Ekintza Planaren garapen hasi berria ere bai.\n4.3. Hartutako kalte zerebrala duten pertsonek baliabide urritasunari egin behar diote aurre, eguneko zentro espezializatuei dagokienez. Gure herri-administrazioek baliabide berriak abiaraztea eta arretarako bestelako aukerak bideratu ahal izateko prozedurak malgutzea eskatzen du horrek.\n4.4. Linfedemak erasandako pertsonek jasotzen duten arretari buruz duten pertzepzioa ez dator bat Osakidetzak emandako informazioarekin. Tresna oso erabilgarria da hura eta, gure iritziz, gure osasun administrazioak ez du behar bezala baliatu, bere kronikotasunaren estrategiak aldarrikatu dituen gaixo taldeen parte-hartze aktiboaren printzipioen aurka.\n4.5. Euskal osasun sistemak ez dauka profesional espezializatu nahikorik sentikortasun kimiko anizkunak eta merkurio-intoxikazioak erasandako pertsonei arreta emateko. Profesionalen prestakuntza eta espezializazioa bultzatzearekin batera, bitartean, zerbitzu egokira bideratzeko edo zentro pribatu batean emandako arretaren ondorioz sortutako gastuak ordaintzeko bideak atzerapenik gabe eta gaixoei informazio egokia emanez egin behar dira.\n4.6. Fibromialgia eta neke kronikoa dituzten pertsonen arretan aurrerapenak ikusi ditugu: jarduteko protokoloen aplikazioa, profesionalen prestakuntza eta gaixoen parte-hartzea.\nSentikortasun kimiko anizkunak eta elektrohipersentikortasunak erasandako pertsonei dagokienez, ordea, ez dugu hobekuntzarik sumatu. Haien gizarte egoera izugarri kezkagarria da. Osatzen duten komunitatearen eskubide osoko kideak dira eta, beraz, botere publikoek titularrak diren eskubideak egiatan erabili ahal izateko baldintzak bermatu behar dituzte.\nHaien arazoak –larria da, kasu askotan ezgaitzailea eta ezezaguna zuribiderik gabe– agerian geratu behar du hausnarketarako eta behar diren neurriak hartzeko esparruak sortzeko.\nZerikusia duten administrazioek osoko arreta eman behar dute osasun eta gizarte eremuetan, laguntza produktuak eskuratzea erraztu behar dute; arreta zuzeneko zerbitzu publikoetako profesionalen prestakuntza bermatu behar dute; prebentzioa bultzatu behar dute; haien etiologiari eta tratamenduari buruz ikertu behar dute; ingurumena babestea eta hobetzea eta gune zuriak sortzea bultzatu behar dute eta euren jarduketetan arreta, gardentasun eta ingurune-informazioaren printzipioak jaso behar dituzte, beste neurri batzuen artean.


Bilbo eta Baionatik Elmako etorbidera, etorri bidera! [Testua: Sare Arrasate] | Mondraberri Arrasateko Ataria\nHasiera Albisteak Bilbo eta Baionatik Elmako etorbidera, etorri bidera!\nBilbo eta Baionatik Elmako etorbidera, etorri bidera! [Testua: Sare Arrasate]\nAzken urteetan, Bilbon eta Baionan antolatu den mobiliazioa bereziki garrantzitsua izan da; bertan, 100.000 herritar inguru batu izan gara preso eta iheslarien auziari aterabidea ematea aldarrikatu eta elkarbizitzaren eta bakearen alde urratsak emateko.\nAurtengo ezohiko egoera dela eta, Urtarrilaren 9an ezingo gara Bilbon eta Baionan elkartu. Horren ordez, bertan urtez urte batu garenok gure herri eta auzoetan elkartuko gara.\nUrte garrantzitsu baten aurrean gaudela uste dugu. Salbuespen legediaren amaieraren aldeko gehiengo politiko, sindikal, instituzional eta sozialari, espetxe politikan Espainian zein Frantzian ematen diren aldaketak gehitu zaizkio. Oraindik bide luzea aurretik izan arren, emandako urratsak aintzat hartuta, Euskal Herritik bide horri bultzada ematea ezinbestekoa dela uste dugu. Hori horrela, benetan garrantzitsua deritzogu Urtarrilaren 9an Arrasatetik Bilbora joan izan garen guztiok, eta gehiago, Arrasaten elkartzea.\nArrasaten, arratsaldeko 17:00etan bi zutabe irtengo dira. Bat, Zigarrolako San Isidrotik eta bestea, Arimazubitik. Bi zutabeak Gipuzkoako etorbidean elkartuko dira eta 17:30ean bertan entzungo dugu Euskal Herri osoan batera irakurriko den idatzia.\nHorrez gain, mobilizazio hauetan jaso izan dugun laguntza ekonomikoa ezinbestekoa izan da dispertsioak sortzen dituen gastuei aurre egiteko. Arrasaten autobus txartel sinboliko batzuk aterako ditugu, 5 eurotan, herritarron elkartasun ekonomikoa jasotzeko. Ea zenbat autobus betetzeko gai garen!\nSalbuespen legedia amaitzeko, presoen etxeratzean urratsak emateko, urtarrilaren 9an etorri bidera, Elmako etorbidera.


Ohiko galderak Identifikazio zenbakia: 900006876\nBanku kontua alta eman Bizkaibain jarduteko\nTelematikoki aurkeztutako zerga aitorpen baten emaitza bankutik helbideratzeko (1), Foru Ogasunak bankuko kontuaren titulartasuna ezagutu beharko du.\nForu Ogasuneko finantza erakundeek urtero ematen dituzte zergadunen titulartasunekoak diren kontuak, eta ondorioz baliteke kontu hori jada erregistratuta egotea eta altan eman behar ez izatea. Zure kontua dagoeneko erregistratuta dagoen egiaztatu ahalko duzu:\nAholkularia baldin bazara: aukera honen bidez: Baimendutako aurkezleak / bezero-kudeaketa / bezero baten bankuko helbideratze-kontuak egiaztatu.\nZu zeu baldin bazara interesduna: Bizkaibaiko aukera honen bidez: “Datu osagarriak / Banku-helbideratzeak / Banku-kontuak egiaztatu” banku-kontu horretako datuak sartuz.\nEgiaztapen hori egin ondoren ikusten bada kontu hori ez dagoela Bizkaiko Foru Ogasunean erregistratuta (eta ondorioz BizkaiBain ezin baldin bada erabili) Kontuari alta eman ahalko duzu. Finantza Entitatea zein den, desberdinak izan daitezke kontu bati alta emateko eragiketak; izan ere, zenbait entitaterekin akordioak eta bide bereziak ditu Ogasun eta Finantzen Sailak titulartasuna egiaztatzeko, eta beraz eragiketak ez dira hain zorrotzak zergadunentzat:\nBBVA, Sabadell, Bankinter, Kutxabank eta Laboral Kutxa:\n1.etik 5.erako aukerak\nCaixaBank, Banco Santander, Bankoa, Banco Popular eta Caja Rural de Navarra:\n2.etik 5.erako aukerak\n5.etik 9.erako aukerak\n1. aukera. Zuzenean Bizkaibain (interesduna), Datu osagarriak / Banku helbideratzeak atalean. Helbideratzeko kontuaren alta telematikoa. Alta bertan gauzatzen da.\n2. aukera. bizkaibai@bizkaia.eus postontziaren bidez (Interesduna edo beste petsona bat bere izenean). Titularraren NAN/AIZ/IFK eta kontu-zenbakia adierazi beharko dituzu. Alta ez da automatikoa. Baliteke 2 egun baliodun behar izatea eraginkorra izateko.\n3. aukera. Bizkaibai erabiliz L-20 baten bidez (Bizkaibai menua / Errekurtsoak eta Beste Idazkiak / Aurkezpenak / Eskaerak). Kontu- zenbakia adierazi behar da. Bai interesdunak bai aholkulariak alta eska dezake. Alta ematea ez da automatikoa. Baliteke 2-3 egun baliodun behar izatea eraginkorra izateko.\n4. aukera. Modu presentzialean, sailaren bulegoetan, hauen bitartez: DB-2 eredua (624 KB), zeina interesdunak aurkeztu behar duen bere finantza-erakundera joan gabe. Ez da beharrezkoa finantza-erakundearen ziurtagiri originala edo libretaren fotokopia aurkeztea.\n5. aukera. Posta zerbitzu bidez: Bizkaiko Foru Ogasuna – Herritarrei zuzendutako administrazio elektronikoko zerbitzuen Atala- Basurtoko Kaputxinoen kalea, 2. zenbakia. 48013 Bilbo. Titularraren NAN/AIZ/IFK eta kontu-zenbakia adierazi beharko dituzu.\n6. aukera. Posta zerbitzu bidez: Bizkaiko Foru Ogasuna – Herritarrei zuzendutako administrazio elektronikoko zerbitzuen Atala- Basurtoko Kaputxinoen kalea, 2. Finantza-erakundearen ziurtagiri originala, edo DB-2 eredua(624 KB) beteta finantza-erakundearen zigiluarekin aurkeztu beharko duzu.\n7. aukera. Modu presentzialean, sailaren bulegoetan. Finantza-erakundearen ziurtagiri originala, edo libreta eta fotokopia bat, edo DB-2 eredua (624 KB) beteta finantza-erakundearen zigiluarekin aurkeztu beharko duzu.\nBanka elektronikoaren bidez lorutako ziurtagirien kasuan, DB-2 eredua (624 KB) interesdunak eta aurkezleak sinatu beharko dute.\n8. aukera. Bizkaibai erabiliz L-20 baten bidez (Bizkaibai menua / Errekurtsoak eta Beste Idazkiak / Aurkezpenak / Eskaerak). Finantza-erakundearen zigiluarekin bidali beharko da. (Bakarrik onartzen dira banka elektronikoaren bidez lorutako ziurtagiriak). Bai interesdunak, bai aholkulariak aurkeztu dezake. Alta ez da automatikoa. Baliteke 2-3 egun baliodun behar izatea eraginkorra izateko.\n(1) Erabili beharreko kontua aitorpenaren emaitzaren menpekoa da. Emaitza sartu beharrekoa bada (hau da, zergadunak ordaindu egin behar du) Finantza-Erakunde Kolaboratzailearierantzun behar dio


Durango hobetu egin da, baina... Amankomunazgoa zer? - - Anboto.org\nDurango hobetu egin da, baina... Amankomunazgoa zer?\nPilar Rios Ramos 2019-03-01 08:30\nDudarik gabe, Durango hobetu egin da, baina... Amankomunazgoa zer? Nik ezetz esango nuke.\nOrain dela aste batzuk, EH Bilduren bideo bat ikusi genuen, konpondu eta erabili gabeko eraikinak dauzkagula kritikatuz.\nBurura etorri zitzaidan lehenengo kontua legealdi honetan lortzen ari garen guztia izan zen. Hainbat zerbitzu abian jartzeari lehentasuna nola eman ahal izan diogun gogoratu nuen: adinekoentzat (jantoki-zerbitzua, etxez etxeko janaria, tailer psiko-sozialak auzoetan), emakumeentzat (Andragunea, ahalduntzeko eskola, indarkeria matxistaren aurkako herritarren arteko ituna, EraStop APPa, zeharkako izaera udal-politiken erdigunean kokatzea), gazteentzat (txandakako apartamentuak), auzoetarako (Aramotz erabat eraberritzeko ituna, eta Montevideoko gaztetxea eraisteko hitzarmena).\nBurura etorri zitzaidan bigarren kontua hau izan zen: nola egin behar du bultza Durangok beste erakundeek artatzen ez dituzten beharrei erantzuteko. Horren adibide argi bat gizarte-larrialdiko etxebizitzen eta indarkeria matxistaren biktima diren emakumezkoei ostatu emateko etxeen zerbitzua da. Bederatzi dauzkagu, eta horiekin Durangaldeko eskualde osoa artatu behar dugu.\nEH Bilduk eta Herriaren Eskubideak gobernatzen duen Amankomunazgoak eskaini beharko lukeen zerbitzua da, baina lau urtean ez du hornitu. Aitzakiatzat jartzen dute Elorrion etxebizitza bat dutela, baina ez dagoela konponduta. Batzuek, beharbada, han ere grabatu beharko lukete bideoren bat, edo Amankomunazgoan, ez baitakigu ondo zer egin duten legealdi osoan zehar.\nNon gelditu dira Amankomunazgoaren enplegu politikak? Eta eskualdeko turismoa bultzatzeko haien proposamenak? Zer gertatzen da etxez etxeko laguntza zerbitzuarekin? Erraz ikusten da lasto-izpia ondokoaren begian, eta norbere begian haga ere ikusi ezin.


AROZENA MUJIKA, Arrate "Zurian zuri"\nAROZENA MUJIKA, Arrate "Zurian zuri"ZAZPIKA GARAren aldizkaria 1178zk 16-17or. Belarretan zabaldutako maindireak jarri zizkidan amak. Zortzi urte besterik ez nituen, umemokoa. Lo nengoela aitak ilunpetan jaikiarazi ninduen. Eusebio, esna hadi! Begiak ezin ireki, harritu egin nintzen aitaren ahotsa entzutean; ama zen ohe ondora hurbiltzen zena...\nOLAIZOLA GORROTXATEGI, Itziar "Afaria" ZAZPIKA GARAren aldizkaria 1177zk 16-17or. - Gazta minduaren kiratsa sudur zuloetatik sartzen zitzaidan bitartean, Ireneren aurpegia estali didate izeba Ixabelen galtzarbeko tximek. Ondorengo segundoak luze joan zaizkit, kukuka, beso-zuztarren gainetik eta azpitik, Ireneren begirada berreskuratu dudan arte...\nAGIRRE SIRVENT,Pili " Merke-merke ditut kuleroak, animatu zaitezte polit horiek!!" Mugalari .GARA . 2006-4-8, 8or.Auzoan igandero jartzen duten arropa azokan entzun nuen esaldi hori; espainolez, hori bai. Ezinezkoa bailitzateke gaur egun «hori» euskaraz entzutea. Besteak beste, hain sotil eta lotsatiak garen honetan, euskara plazaratzea baita gehien kostatzen zaiguna.\nAGIRREGOMEZKORTA CASALS, Mikel "Amets-saltzailea" (Narrazioak)\nAGIRREGOMEZKORTA CASALS, Mikel "Amets-saltzailea" Luma berrien eleak 8 Zenb. 21 or.Goizero egin ohi duen bezala, Imdat El Fahri 6:30ean etxetik atera da lanera joateko. Lagunek, adarra jotzeagatik, esaten diote ordu horretan oraindik kaleak jarri gabe daudela, baina berak ondo baino hobeto daki zein garrantzitsua den Galata zubiaren ondoko Haliç plazara lehenbailehen iristea.\nAGIRREGOMEZKORTA CASALS, Mikel "Bai?" Luma berrien eleak 8 Zenb. , 19 or.Larrua jotzen ari nintzen telefonoak lehenengo aldiz jo zuenean. Nire mugikorra zen; zalantzarik gabe; eta ez jotzen ari zen sintonia ezaguna egiten zitzaidalako, baizik eta berotasunean prakak erabat kentzeko denborarik ez eta, orkatilan deiak egiten zizkidan kilimek hori ziurtatzen zidatelako.\nAGIRREGOMEZKORTA CASALS, Mikel "Dionisios ote..." (Narrazioak)\nAGIRREGOMEZKORTA CASALS, Mikel "Dionisios ote..." Nire lanbideak Txileraino eraman ninduen. Valparaison, lehenengo bi egunetan ardo upategi batzuk bisitatu behar nituen, eta handik Santiagora bidaiatu osasunerako ardoaren mesedeei buruzko kongresu batean parte hartzeko. Bisitaldiak nahiko ondo joan ziren eta herrian merkaturatzeko moduan ardo polit batzuekin ohartu nintzen.\nAGIRREGOMEZKORTA CASALS, Mikel "Errinozerontitis sindromea" MugalariGARA, 2010-4-16. 59or.Azterketen emaitza artean klinikaren anagrama zuen gutun-azal txuri eta txukun batean sartu, eta buruko minez, lehen bezain nahasia atera nintzen mediku kontsultatik. Sendagilearen diagnosiak horrelaxe zioen:\nAGIRREGOMEZKORTA CASALS, Mikel "Laranja erdiaren bila"Munduan bi pertsona mota daude: bakarrik bizitzeko gai direnak eta bakardadea lagun jasangaitza izanik, bertako basamortuan bizirauteko konpainia behar-beharrezkoa dutenak. Sailkapen horretan ni bigarren multzoan nago kokatuta; beraz, nire neska lagunak utzi ninduenean, nire existentzial hutsunea betetzeko maskota bat erosi nuen; txakur bat.\nAIERBE SEGUROLA, Elena"Bergarako plaza"Banator Barrenkaletik gora, pausoak bizkor, goizeko hotzak orpoetan ausiki egingo balie bezala. Hortxe dago Bergarako Plaza Nagusia. Langarra ari du, gero iritsiko den benetako euria iragarriz...\nAIERBE SEGUROLA, Elena"Bi esku hauek"\nAIERBE SEGUROLA, Elena"Bi esku hauek" ZAZPIKA GARAren aldizkaria 1171zk 16-17or.Petra naiz, albaitaria hil zuen emakumea. Eza- gutu ez zenutenontzat, albaitariak Roman zuen izena. Batzuek gogoan izango duzue; beste batzuek, ondo ezagutu ere bai. Martu- teneko espetxean hamahiru urte isilik eman ondo- ren, gaur eta ez lehenago, hitz egiteari eder iritzita nago. Batzuei ongi irudituko zaizue, beste batzuei ez, baina horiek deabruaren gauzak dira, ez nireak...\nAIERBE SEGUROLA, ELENA"Aitaren etxea" ZAZPIKA GARAren aldizkaria 1221zk 16-17or. Aitaren ondoan nago. Hemen ari zait, etxera joan eta etxera joan nahi duela. Besterik ez dio. Esan diot ego- teko lasai, etxean dagoela eta. Erantzunik ez, haserre begiratu dit, segituan esateko: etxea ez baino, txabola zatar bat besterik ez dela, eta nori bururatzen zaion halako ize- nik ematea ere...\nAIERTZA REMENTERIA , Maribel "Labarreko sekretua" Luma berrien eleak zenb.1 or. 14-15.Egunak berriz pertsiana altxatzerako Goizeko Argi arrantza-ontzia Ondartzabalko kaitik milia batzuk urrunduta egongo zen. Mila tonako zama astuna gainetik kendu duenaren arintasuna eta lasaitasuna sentitu zituen Jonek, lur mutur guztiak itsasoak irentsita irudikatzerakoan.\nALDANONDO PERKAZ , Amaia "Mixinok sinadurarik ez" ZAZPIKA GARAren aldizkaria 1120 zk 14-15or. Sukaldeko mahaiaren gainean etzan naiz, Ainhoak afaltzen duen bitartean. -Sukar, jaitsi! Aurreko hankak luzatu, biboteak miazkatu eta neure buruari bueltatxo tonto bat eman diot ea horrela leuntzen den...\nALDASORO JAUREGI ,Joxe" Sena"\nALDASORO JAUREGI ,Joxe" Sena" ZAZPIKA GARAren aldizkaria 1027zk 28-29or. Kaguendios! Atzera, ostia!». Piztiek ez diote, ezin diote nagusiari jaramonik egin. Lepoan lotutako kateetatik tira egiten dute, euren burua itotzeraino ia. Lerdea darie, mutur aurrean aurkitu duten gorpua txikitzeko, xehatzeko amorruz...\nALDASORO JAUREGI, Joxe"Zutitu!"\nALDASORO JAUREGI, Joxe"Zutitu!" ZAZPIKA GARAren aldizkaria 1070zk 28-29or. Aitaren poza, ilusio eta energia guztia zama besterik ez dira Gorkarentzat. Burukoarekin estali ditu belarriak pertsianaren zarata apaltzeko. Larunbata. Goizeko zortziak. Entrenamendu saio bikoitza frontoian: fisikoa eta teknikoa...\nALDASORO JAUREGI,Joxe" Zerbait egingo zuen" (Narrazioak)\nALDASORO JAUREGI,Joxe" Zerbait egingo zuen" ZAZPIKA GARAren aldizkaria 961zk.22-23or. Fidantzarik gabeko espetxeratzea agindu du epaileak Aetz…». Aetzek ez ditu entzun abokatuaren azken hitzak, burua jaitsi du, telefonoa eskutik erortzen utzita. Abokatuak hitz egiteari utzi dio. Betilun, goibel, zutitu egin da Aetz. Agur esan gabe, bizkarra eman eta gelaxkako atea ireki du...\nALEMAN ASTIZ,Beatriz "Harrizko txistularia" Mugalari.GARA.2006-3-18, 8.or. Egunero ikusten ditut haurrak hor aurrean, jostatzen; garrasika eta oihuka, batzuk nire gainean jartzen dira, nire magalean kuzkurturik. Beraien esku txikiak ene txapelean, nire sudurrean, besoetan, eta sorbaldan pausatzen dira. Eskuetan daukadan txistua ere heltzen dute. Eskuetan daukadan txistua ere heltzen dute. Batzuetan kolpatzen naute beraien esku ttar horiekin, baina gehienetan igurzten naute, ferekatzen, ttattarra egiten aurpegian, belarrietan, eskuetan, gorputzeko txoko guztietan...\nANDONEGI SANTAMARIA, Tessa" Hemen datza"(Narrazioak)\nANDONEGI SANTAMARIA, Tessa" Hemen datza"ZAZPIKA GARAren aldizkaria 965zk.28-29or.Hemen datza KANPOSANTUA. Bide estuak zeharkatuz aurki ditzakegu hildakoak beren hilobietan. Ez da ezer entzuten egun eguzkitsu honetan, ez eta txoririk ere. Kanposantuan zuhaitzak daude, altzifre ederrak, eta, hala ere, txoriek ez dute zeresanik, jakingo balute bezala hemen ez dagoela kanturako lekurik.


Lizentziak direla-eta, euskal irratiak �erabilita eta gutxietsita� sentitzen dira - GARA\nLizentziak direla-eta, euskal irratiak �erabilita eta gutxietsita� sentitzen dira\nNahiz eta egun zokoratuta egon, Patxi Lopezen Gobernuak FMn emititzeko EAEko 34 lizentziak banatzeko estu eta larri deitutako esleipenak segitzen du euskal gizartea asaldatzen. Aurreko egunetan esleipenean bertan izandako irregulartasunen berri izan ondoren, lizentzia bana lortu zuten Txingudiko Antxeta Irratiak, Araba Irratiak, Euskal Irrati Zerbitzuek eta Bizkaiko Justuri Irratiak beren iritzia aditzera eman zuten atzo komunikatu baten bidez.\nIritzia plazaratu ez ezik, esleipen prozesua bera ere gogor kritikatu zuten, baita Lakuak erakutsitako sentsibilitate eza ere. Lizentzia bana jaso zutela jakindakoan, «jardunean zegoen Eusko Jaurlaritzak lehiaketa bertan behera uztea erabaki zuen, prentsa bidez», baieztatzen du komunikatuak. «Are gehiago, erabaki hori hartu baino 15 egun lehenago, eta prentsa bitartez hau ere, ebazpena behin betikoa bihurtzeko erabakia hurrengo Jaurlaritzari utziko ziola jakinarazi zuen».\nBilbon gertatutakoaz ere badihardu komunikatuak: «Gure ezadostasuna agertu nahi dugu Bilbon, euskara hutseko irratientzat gordetako erreserba banaketagatik. Eusko Jaurlaritzak SERek bultzatutako `Dial Bilbao' irrati formula hobetsi zuen, Bilbo Hiria irratiak aurkeztutako euskarazko proiektu ezagun eta errotua baztertuz. Zein interes egon daiteke hautaketa honen atzean?». Euskal irratiak «erabiliak eta gutxietsiak» sentitzen dira, «egoitza Madrilen duten komunikazio talde handien presiopean, euskara interes-politikoen arabera erabilia» izaten ari delako.\nHelegiteak aurkeztuko dituztela iragarriz, egoera «oso larritzat» jotzen dute, «azken 26 urtean diala euskalduntzeko egon den aukera bakarra» galduko baita.\nEgoera horrela, hau eskatzen diote Lakuari: «Lehiaketa berrartu dezala irregulartasunak hasi ziren puntuan». Eskatutakoa bete ezean, lizentziak «egoera juridiko berezi batean» geratuko direla nabarmendu dute, «errekurtso kate etengabe batean, beste lehiaketa bat deitzea urte luzez atzeratuz».


Oiane Valero «Euskal langile andreak» | Katakrak\nOiane Valero «Euskal langile andreak»\nKapitalismoak euskal langile andreak azpiratu eta desjabetze prozesua areagotu zituen: etxea, lurra eta ekoizpen bitartekoak ostu zizkien eta sexuaren araberako lan banaketa eta jabetza-botere pribatuaren antolaketa ezarri; gorputzaren, sexualitatearen edota ugalketaren gaineko kontrola kendu zizkien, eta izaera bera ukatu zien, euskal edota langile izaera, baita sexu-identitatea ere.\nAzken hiru mendeetan, euskal langile andreek erantzun irmoa eman zioten azpiratze/desjabetze prozesuari: matxinadetan, laborarien erreboltetan, grebetan, sufragioaren aldeko aldarrikapenetan, gerra edota herri borroka ugaritan hartu zuten parte, jende multzoan edota andre taldeetan antolatuta.\nBorrokak emaitza arrakastatsuak izan ditu. Nabarmena da euskal langile andreek zapalkuntzaren kontzientzia hartu izana, nabarmenak egin urratsak (lan merkatuan, eguneroko bizitzan edota jendartean), nabarmena lortu autonomia ekonomikoa, askatze prozesurako ezinbesteko zutabea. Hala eta guztiz ere, zapalkuntzaren oinarriak sendoak dira eta askatasunerako bidea luzea.


Star Wars: The High Republic | serieko Yoda gaztea da Sormenak linean\nYoda txikia maite baduzu, presta zaitez gazteentzat\nHau Yoda gaztea Star Wars: The High Republic filmeko irudi berrietatik sortu da, The Phantom Menace gertakariak baino mende batzuk lehenago eramaten gaituen aurrekari sorta.\nEta egia esan, dagoeneko maite genuen Yoda txikia gizon gazteak ezinbesteko Jedi maisu batera itzultzen gaitu inor axolagabe uzten ez duen arte kontzeptual berri honi esker fenomenala dirudi; batez ere George Lucasek sortutako unibertsoaren zaleei eta horrek ez du amaiera ingurune aberatsean eta pertsonaien, istorioen ...\nYoda gazte hau baino gehiago dago Lucasfilm filmetatik ezagutzen dugu eta The Mandalorian filmean agertu den eta Disney streaming plataformako telesail izarretako bat bihurtu den tipo txiki hori.\nNoski, horiek jediei hain lotuta dauden jantziakGure gizakiaren historiaren urteurrenetan geratuko den urte izugarri honetan poza sortzen digun Yoda berri honen irudi sakon eta ezinbesteko horren parte dira.\nEsan beharra dago Yoda hori ez dela izango Jediren itzulera-ko pertsonaia bikain eta enigmatiko huraHobeto esanda, berak eman behar dituen beste padawandarren konpainian ikusiko den irakaslearen aurrean gaude. Egia da zinemara eta telesailetara ohituta dagoen adin horretan ikusteak jakin-mina sortzen digula bere istorioak eta egunen batean nola ikusiko ditugun pantaila handian eta beste streaming batean.\nItzultzera animatzen zaitugu haurra yoda ikusteko zenbat maitasun jaso zuen eta nola ez, Disney maskara batzuk beraz, gutxienez gurea izan dezagun 20xx honen egunerokoan lagun ditugun pertsonaia gogokoenak.\nArtikuluaren bide osoa: Sormena linean » General » inspirazio » Yoda txikia maite baduzu, presta zaitez gazteentzat\nEzagutu zer den Matte Pintura liluragarria